HU Az Európai Unió Hivatalos Lapja C 198/1

az Európai Uniónak a kézi lőfegyverek és a könnyűfegyverek destabilizáló felhalmozódása és elterjedése elleni küzdelemhez történő hozzájárulásáról szóló, 2002. július 12-i 2002/589/KKBP tanácsi együttes fellépés végrehajtásáról

(2010/C 000/01)

BEVEZETÉS

Az Európai Unió 2009-ben valamennyi többoldalú fórumon és a vonatkozó nemzetközi eszközök – például a kézi- és könnyűfegyverek (a továbbiakban: SALW) tiltott kereskedelmének megelőzéséről, leküzdéséről és megszüntetéséről szóló 2001-es ENSZ cselekvési program – keretében folytatott politikai párbeszéd során folytatta a kézi- és könnyűfegyverek kérdésének előmozdítását.

A SALW-elem nemzetközi megállapodásokba való beillesztéséről szóló, 2008 decemberében elfogadott tanácsi következtetésekkel összhangban 2009 során több tárgyalást – így a SALW-ról szóló záradékra irányuló tárgyalást is – folytattak. Ennek keretében Kínával, Irakkal, Líbiával és Dél-Koreával megállapodás született a SALW-elemről.

Az EU továbbra is támogatást nyújtott a harmadik országoknak, a nemzetközi és regionális szervezeteknek a SALW destabilizáló felhalmozása és terjesztése elleni küzdelemhez. Erre bizonyos projekteknek több együttes fellépés és tanácsi határozat keretében, illetve fejlesztési és együttműködési eszközökön keresztül történő végrehajtása, valamint az uniós tagállamok által nemzeti alapon támogatott projektek révén került sor.

Az EU 2009-ben is részt vett a fegyverkereskedelmi szerződés folyamatában. Valamennyi tagállam az ENSZ Közgyűlésének a fegyverkereskedelmi szerződésről szóló 2009. évi határozata mellett szavazott, mely határozat a fegyverkereskedelmi szerződés megtárgyalása céljából 2012-ben nemzetközi konferencia összehívását irányozza elő. Az EU továbbá a harmadik országokat a folyamat támogatására ösztönözte, többek között a fegyverkereskedelmi szerződés létrejöttéhez vezető folyamat harmadik országok körében történő előmozdítására irányuló támogatásáról szóló 2009/42/KKBP tanácsi határozat végrehajtása révén, öt regionális szeminárium 2009-ben történő szervezésével.

A kézi- és könnyűfegyverek és lőszereik illegális felhalmozása és illegális kereskedelme elleni fellépés európai stratégiája (amelyet a 2005. december 15–16-i Európai Tanács fogadott el) továbbra is stratégiai iránymutatásul szolgál az EU és tagállamai által a rendelkezésre álló különböző eszközök révén a SALW terén végzett tevékenységhez.

E jelentés a Tanács 2002/589/KKBP együttes fellépése végrehajtásának részeként került összeállításra. A 2009-ben végzett tevékenységeket tekinti át három részben és egy mellékletben:

— az I. rész a kézi- és könnyűfegyverekkel kapcsolatos problémák megoldására irányuló, nemzeti szintű tagállami erőfeszítésekkel foglalkozik,

— a II. rész a végrehajtást célzó nemzetközi erőfeszítéseket tárgyalja,

— a III. rész a hagyományos fegyverekkel, különösen a kézi- és könnyűfegyverekkel foglalkozó nemzetközi szervezetek és regionális szerveződések munkájában való részvételt tárgyalja,

— a melléklet az egyes uniós tagállamok kézi- és könnyűfegyverekkel foglalkozó kapcsolattartó pontját tartalmazza.

I. NEMZETI VÉGREHAJTÁSI ERŐFESZÍTÉSEK 2009 FOLYAMÁN

Az EU 2008. december 8-án elfogadta a 2008/944/KKBP közös álláspontot. E jogilag kötelező eszköz elfogadása a kódex felülvizsgálatának hivatalos és sikeres elvégzését jelzi, és újabb mérföldkövet jelent az Unió export-ellenőrzési előírásainak továbbfejlesztése terén. A közös álláspont a magatartási kódexet felváltó, jelentős mértékben frissített és korszerűsített eszköz. Több új elemet is tartalmaz, amelyek elmélyítik és szélesítik az alkalmazási kört. Ezek az elemek magukban foglalják az ellenőrzésnek a fegyverekkel kapcsolatos brókertevékenységre, a tranzitra és az immateriális technológiaátadásra történő kiterjesztését, valamint megerősített eljárások végrehajtását a tagállamok exportpolitikájának harmonizálása érdekében. A tagállamok – elismerve a katonai technológiát és felszereléseket exportáló országok különleges felelősségét – ismételten kinyilvánították elkötelezettségüket az iránt, hogy megakadályozzák az olyan katonai technológia és felszerelések exportját, amelyek nemkívánatos célokra, úgymint belső elnyomásra vagy nemzetközi agresszió céljára használhatók fel, vagy hozzájárulhatnak valamely térség instabilitásához.

I.A. Együttműködés, koordináció és információcsere az igazgatási és a bűnüldöző szervek között

Az EU-tagállamok ez idáig az alábbiakat nyújtották be a kézi- és könnyűfegyverek és lőszereik túlzott felhalmozása és illegális kereskedelme jelentette kockázatok kezelésével foglalkozó igazgatási és bűnüldöző szervek közötti együttműködés fokozására irányuló, 2009-ben tett nemzeti erőfeszítéseikről:

AUSZTRIA

Ausztria tovább erősítette az igazgatási és a bűnüldöző szervek közötti együttműködést, koordinációt és információcserét. 2009 során minisztériumközi találkozókra került sor az Európai és Nemzetközi Ügyek Minisztériuma, a Belügyminisztérium, a Gazdasági és Munkaügyi Minisztérium és a Védelmi Minisztérium között.

BULGÁRIA

Bulgária a kézi- és könnyűfegyverek felhalmozásának és terjesztésének visszaszorítása, valamint illegális kereskedelmének megakadályozása érdekében előmozdította az intézményközi együttműködést, koordinációt és információcserét.

CSEH KÖZTÁRSASÁG

A Cseh Köztársaság államigazgatása minisztériumainak és központi hatóságainak rendszeréről szóló 122/1997 sz. (módosított) törvény értelmében a fegyvereknek és lőszereknek, a fegyverkereskedelemnek, -transzfernek, a fegyverbróker-tevékenységnek és a fegyverek engedélyezésének ellenőrzése és felügyelete az alábbi intézmények hatáskörébe tartozik:

Belügyminisztérium

Ipari és Kereskedelmi Minisztérium

Védelmi Minisztérium

Vámhivatal

A Külügyminisztérium koordinátori és nemzeti kapcsolattartó szerepet tölt be a külfölddel és a nemzetközi szervezetekkel a SALW-ra vonatkozó kérdésekben folytatott kapcsolatokban, valamint a Cseh Köztársaság nemzetközi kötelezettségvállalásaiból eredő kérdésekben.

CIPRUS

A ciprusi országos rendőr-főkapitányságon belül létrejött egy nemzeti fegyverarchívum, valamint elektronikus adatbázis könnyíti meg a SALW-val összefüggő információk cseréjét az EU más illetékes hatóságaival, regionális szervezetekkel és harmadik országokkal.

DÁNIA

Az általános rendszer Dániában

A dán Igazságügyi Minisztérium felelős a fegyverekre és a robbanóanyagokra vonatkozó dán jogszabályokért, amelyek a kézi- és könnyűfegyverekre vonatkozó szabályozást is magukban foglalják.

A fegyverekre és a robbanóanyagokra vonatkozó dán jogszabályok rendelkezései szerint kizárólag az igazságügy-miniszter vagy az általa meghatalmazott személy által kiadott engedély birtokában engedélyezett a fegyverek és lőszerek importja, gyártása, megszerzése, birtoklása vagy viselése.

A jogszabályok kimondják továbbá, hogy az igazságügy-miniszter külön engedélye nélkül tilos exportálni bármilyen fegyvert vagy robbanóanyagot, ideértve a lőszereket is. Ez a rendelkezés a kézi- és könnyűfegyverekre is vonatkozik.

Az igazságügy-miniszter felhatalmazta a helyi rendőrségi körzeteket a kézi- és könnyűfegyverekre vonatkozó egyes fent említett engedélyek (lőfegyver birtoklása stb.) kiadására.

Adatbázisok és nyilvántartások

A dán rendőrség központi elektronikus adatbázist (rendőrségi fegyvernyilvántartás) hozott létre, amelyben a lőfegyver-viselési engedély iránti kérelmek és a sima csövű vadászpuska stb. vásárlásokról vezetett nyilvántartások alapján nyilvántartanak minden, lőfegyvertartási engedéllyel rendelkező személyt. A nyilvántartás eltűnt lőfegyverekkel és eltulajdonított fegyverekkel kapcsolatos információkat is tartalmaz.

A rendőrségi fegyvernyilvántartás minden lényeges információt tartalmaz, többek között a fegyver kategóriáját és típusát, gyártmányát, a modellt, a jelölést (számot), kaliberét és egyedi jellemzőit. Minden fegyverhez egyedi azonosító számot rendelnek. A rendőrség elrendelheti a fegyver azonosító számmal való megjelölését, amennyiben a gyártó azt nem jelölte meg. A nyilvántartás korábbi adatokat is tartalmaz, és ezáltal lehetővé teszi a fegyver korábbi tulajdonosaira vonatkozó információk kikeresését is.

Az eltűnt lőfegyverekre stb. vonatkozó információkat a Schengeni Információs Rendszer (SIS) felé is jelentik.

Ezenkívül valamennyi dán fegyverszövetség köteles saját fegyvernyilvántartást vezetni, amelyben fel kell tüntetni valamennyi, a szövetség és tagjai birtokában lévő lőfegyver adatait.

Ezenfelül a fegyverkereskedelmi engedéllyel rendelkező vállalkozástulajdonosok kötelesek nyilvántartást vezetni és – a rendőrség külön instrukciói alapján – a fegyvervásárlásról vagy -eladásról rendszeresen jelentést tenni a rendőrségi fegyvernyilvántartásnak.

ÉSZTORSZÁG

Észtország 2009 során folytatta a releváns minisztériumok és ügynökségek közötti együttműködés, koordináció és információcsere támogatását. A Külügyminisztérium, a Védelmi Minisztérium, a Gazdasági és Hírközlési Minisztérium, a Biztonsági Rendőrségi Hivatal, az észt Adó- és Vámhivatal és az észt Bűnüldözési Hivatal képviselői a Külügyminisztérium közreműködésével találkozókat tartottak az exportellenőrzéssel kapcsolatos kérdések megvitatása, illetve a hatályos jogszabályok relevanciájának ellenőrzése és felmérése érdekében, valamint azért, hogy meghatározzák, hogy a fegyvertranszferrel és a katonai felszerelések és a kettős felhasználású termékek transzferjével kapcsolatban mely rendelkezések avultak el vagy váltak irrelevánssá. Ezenfelül 2009 novemberében a Külügyminisztériumban egész napos tájékoztató szemináriumot szerveztek az exportellenőrzésről (többek között a kézi- és könnyűfegyverekre összpontosítva). Az esemény célja a civil társadalom, a nem kormányzati szervezetek, illetve különféle ágazatok és gyártók tájékoztatása volt.

FINNORSZÁG

A SALW-szakértők nemzeti koordinációs csoportja 2009-ben folytatta munkáját. A csoportban a fegyverzet-ellenőrzéssel, a leszereléssel és a SALW elterjedése elleni küzdelemmel foglalkozó minisztériumok képviselői, valamint a kérdéssel foglalkozó nemzeti nem kormányzati szervezetek képviselői vesznek részt. A csoport többek között a SALW-ra vonatkozó finn politika, a nemzeti, regionális és nemzetközi előírások és szabályok végrehajtása, valamint a SALW-ra vonatkozó projektekhez nyújtott kétoldalú támogatás témáit vitatja meg.

A finn rendőrség Legfelsőbb Parancsnokságát leválasztották a Belügyminisztériumról, és 2010. január 1-jén létrehozták a Nemzeti Rendőrséget. A Nemzeti Rendőrség kapta meg a lőfegyverek polgári használatra történő engedélyezésével kapcsolatos feladatokat és a lőfegyvertörvény általános ellenőrzésének feladatát.

A lőfegyvertörvény általános ellenőrzése a Belügyminisztérium hatáskörébe tartozik. A rendőrség a törvény betartását ellenőrzi. A Határőrség és a Vámhatóság a hatáskörének megfelelően ellenőrzi a törvény betartását.

Az elkobzott vagy az államnak önkéntesen beszolgáltatott SALW megsemmisítésre kerül, amennyiben nem bocsátják az állami hatóságok gyűjteményei rendelkezésére. E kézi- és könnyűfegyvereket a rendőrség apró darabokra zúzza. 2009-ben összesen 6 338 lőfegyvert semmisítettek meg, ami az elkobzott vagy az államnak beszolgáltatott összes lőfegyver 97 százaléka.

NÉMETORSZÁG

A kézi- és könnyűfegyverek és az azokhoz szükséges lőszerek destabilizáló felhalmozása és elterjedése, amely fenyegetést jelent a békére, a biztonságra és a fejlődésre, továbbra is súlyos aggodalomra ad okot. Németország elkötelezett amellett, hogy átfogó megközelítést alkalmazzon a kézi- és könnyűfegyverek, valamint az ahhoz szükséges lőszerek destabilizáló felhalmozása és elterjedése elleni küzdelem és az ezek felszámolásához való hozzájárulás érdekében. E célkitűzések megvalósítása során Németországot mint az Európai Unió tagját az Európai Tanács által 2005. december 15–16-án elfogadott, a kézi lőfegyverek és könnyű fegyverek, valamint az azokhoz szükséges lőszerek tiltott felhalmozása és illegális kereskedelme elleni küzdelemre vonatkozó uniós stratégia vezérli.

A Külügyminisztérium rendszeres üléseket szervezett a kézi- és könnyűfegyverek kérdéseivel foglalkozó nemzeti koordinációs csoport számára. Ezeken az üléseken minisztériumok, a közigazgatás, a katonai fegyverzet-ellenőrzési és verifikációs egység, a nem kormányzati szervezetek fegyverszakértői és export-ellenőrzési szakértői találkoznak, hogy megvitassák a kézi- és könnyűfegyverekkel, valamint lőszereikkel kapcsolatos kérdéseket. A csoport megbeszéléseket folytat többek között a SALW-ra vonatkozó, mind nemzetközi, mind regionális fórumokon képviselt német politikáról, a többoldalú és kétoldalú segítségnyújtásról, valamint a nemzeti, regionális és nemzetközi előírások és szabályok végrehajtásáról. Az ülések elnöke a Külügyminisztérium egy képviselője.

Számos különböző kezdeményezés indult az igazgatási szervek és a bűnüldöző szervek közötti nemzeti szintű együttműködés terén. Ezek között említhetjük az újonnan életbe léptetett jogszabályokat, valamint a meglévő jogszabályok működésének felülvizsgálatát is. A képzés területén hozott intézkedések rendszeresen részét képezik ezeknek az erőfeszítéseknek. 2009-ben e kezdeményezések többek között a következők voltak:

Németország konkrét lépéseket tett a nemzetközi szervezett bűnözés elleni ENSZ-egyezményt kiegészítő, a lőfegyverek, részeik és alkatrészeik, valamint lőszereik tiltott gyártása és illegális kereskedelme elleni ENSZ-jegyzőkönyv rendelkezéseinek, valamint a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi eszköz rendelkezéseinek végrehajtására. A lőfegyverekről szóló törvény ebből eredő módosításai révén a lőfegyverek jelzésének és a nyilvántartás vezetésének kötelezettsége már a lőfegyverek lényeges alkatrészeire is kiterjed, megkönnyítve ebből következően a lőfegyverek eredetének nemzetközi szintű nyomon követését.

GÖRÖGORSZÁG

A kézi- és könnyűfegyverek illegális kereskedelme elleni küzdelem elsődleges fontosságú a Polgári Védelmi Minisztérium és a görög Országos Rendőr-főkapitányság számára. Minden lehetőt megtesznek e jelenség csökkentése, illetve felszámolása, valamint a polgárok biztonságérzetének megerősítése érdekében.

A bűnüldözési politika keretében 2009-re kitűzött cél az volt, hogy a korábbinál több illegálisan tartott vagy tiltott kereskedelem tárgyát képező SALW-ot kobozzanak el az illetékes rendőri hatóságok által kidolgozott egyedi, célzott akciótervek alapján. Az erőfeszítések iránya kettős volt:

1. a jogszerű fegyverkereskedelem ellenőrzése, annak minden szakaszában (import, kereskedelem, birtoklás, használat);

2. az illegálisan importált, eladott vagy vásárolt, birtokolt és használt kézi- és könnyűfegyverek felkutatásának és elkobzásának céljával más illetékes hatóságokkal együttműködve az ellenőrzés fokozása.

a) Intézkedések a SALW jogszerű kereskedelmének ellenőrzése érdekében

Ügynökségünk az információcseréért felelős központi nemzeti hatóságként elektronikus adatbázist működtet, és képes közvetlenül fogadni és továbbítani a jogszerű kereskedelem tárgyát képező, illetve legálisan birtokolt valamennyi fegyverre vonatkozó információkat. Az adatbázist a tulajdoni helyzet változásainak megfelelően folyamatosan frissítik. Valamennyi hiányzó fegyver adatait beviszik ebbe az adatbázisba – akár eltűnt, eltulajdonított, elsikkasztott vagy nyomon követett fegyverről van szó – későbbi elkobzásuk vagy büntetőeljárásokban bizonyítékként való felhasználásuk érdekében, és azzal a céllal, hogy a fegyverek azonosíthatók legyenek, amennyiben nyomukra bukkannak.

Ez az adatbázis minden egyes fegyver életútját rögzíti, behozatalától a legutolsó jogszerű tulajdonosáig (fegyvernyilvántartás). Ezenfelül ez az adatbázis megkönnyíti a SALW-ra vonatkozó információk más görög és külföldi hatóságokkal történő megosztását. A legális fegyverkereskedelemmel foglalkozó vállalkozások vonatkozásában meghatározták a havonta elvégzendő ellenőrzések minimális számát. Az ellenőrzés során szerzett adatokat összevetik az ügynökségünk elektronikus adatbázisában tároltakkal.

— A vonatkozó 2168/1993 sz. törvény és a megfelelő miniszteri határozatok rendelkezéseit szigorúan betartják. Ezek a rendelkezések adják a fő szabályozási keretet Görögországban a fegyverekkel kapcsolatos kérdések területén. E törvényt összehangolták a 91/477/EGK irányelvvel és a Schengeni Egyezménnyel, és bizonyos esetekben a görög szabályozási keret még szigorúbb előírásokat tartalmaz (a 2168/1993 sz. törvény 15. cikke és a 2928/2001 sz. törvénnyel módosított büntető törvénykönyv 272. cikke).

— Görögországban a kézi- és könnyűfegyverek legális kereskedelme (importja, exportja, kereskedelme és tranzitja) a 2168/1993 sz. törvény rendelkezéseinek megfelelően az illetékes hatóság által kiadott különleges engedélyhez kötött.

— Kitűnő az együttműködés a nemzeti hatóságokkal (kikötői és vámhatóságokkal, a speciális ellenőrzésekkel foglalkozó szervvel) és a katonai szervekkel, amelyek szintén megosztanak információkat azon országok illetékes hatóságaival, ahonnan Görögországba fegyvereket importálnak vagy az országon keresztül szállítanak.

b) Intézkedések a SALW illegális kereskedelmének ellenőrzése érdekében:

— Mivel a különböző országok közötti illegális fegyverkereskedelem megelőzéséhez és visszaszorításához elengedhetetlen a regionális és nemzetközi szintű kétoldalú együttműködés, Görögország rendőrségi együttműködési megállapodásokat írt alá a szomszédos országokkal, továbbá tagja több nemzetközi, regionális és kétoldalú szervezetnek (Adriai–jón kezdeményezés, Délkelet-európai Együttműködési Kezdeményezés – SECI, Europol, Interpol).

— A Görögországba érkező járműveket és személyeket a kialakított belépési pontokon ellenőrzik.

— A szárazföldi és tengeri határokon (a kikötői hatóságokkal együttműködésben) folyamatos ellenőrzéseket végeznek a Görögországba illegálisan érkező személyek által folytatott illegális fegyverimport megakadályozása érdekében.

— A felfedett eseteket alaposan kivizsgálják az illegális fegyverkereskedelemben esetlegesen aktív hálózatok felderítése és felszámolása céljából.

— Együttműködve a helyi közösségekkel és szervekkel, különleges intézkedéseket foganatosítanak azokon a területeken, ahol erőteljesen jelentkeznek a fegyverkereskedelemmel, -tartással és -használattal összefüggő problémák.

MAGYARORSZÁG

Magyarország a SALW felhalmozásának és terjesztésének visszaszorítása, valamint a SALW illegális kereskedelmének megakadályozása érdekében előmozdította az intézményközi együttműködést, koordinációt és információcserét. 2009 során rendszeres találkozókat tartottak a Külügyminisztérium, a Honvédelmi Minisztérium, az Igazságügyi és Rendészeti Minisztérium és más ügynökségek képviselői között.

ÍRORSZÁG

A Vállalkozási, Kereskedelmi és Foglalkoztatási Minisztérium, a katonai és kettős felhasználású termékek engedélyező hatóságaként folytatta a 2008. évi export-ellenőrzési törvény végrehajtását.

A Külügyminisztérium az év során folyamatos kapcsolatot tartott fenn a Közlekedési Minisztériummal annak biztosítása érdekében, hogy ez utóbbi teljes mértékben tudatában legyen az illegális fegyverek légi úton történő szállításában rejlő kockázatnak.

LUXEMBURG

A Külügyminisztérium kapta azt a feladatot, hogy tartsa a kapcsolatot más államokkal és szervezetekkel a kézi- és könnyűfegyverekkel kapcsolatos nemzetközi koordináció céljából.

MÁLTA

A Rendőrség, a Vámhivatal, a Kereskedelmi Minisztérium és a Külügyminisztérium folyamatos együttműködést és információcserét folytatott. A fegyverimporthoz és -exporthoz kapcsolódó valamennyi tevékenység a különböző minisztériumok és szervek közötti koordinált mechanizmushoz kötődik, amelyet a releváns nemzeti jogszabályok hoztak létre.

LENGYELORSZÁG

Lengyelország az illegális kereskedelem megakadályozása érdekében előmozdította az intézményközi információcserét.

PORTUGÁLIA

Folytatódtak a bűnüldöző szervek közötti együttműködés, koordináció és információcsere előmozdítására irányuló erőfeszítések mind a kézi- és könnyűfegyverek felhalmozása és terjesztése elleni küzdelem, mind az illegális kereskedelem megakadályozása terén. A Külügyminisztérium, a Védelmi Minisztérium és a Belügyminisztérium képviselői rendszeresen üléseztek 2009 során.

SPANYOLORSZÁG

2009 folyamán Spanyolország lényeges eredményeket ért el a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtásában, valamint a kézi- és könnyűfegyverek jelölésére és nyomon követésére vonatkozó nemzetközi eszköz alkalmazásában.

Különböző tevékenységeket végeztek a békekultúra előmozdítása és az ellenőrzés javítását célzó további normák kialakítása érdekében, és megerősítették a meglévő kapcsolatot az ENSZ Leszerelési Ügyek Hivatalával, az Interpollal, a regionális szervezetekkel (EBESZ, NATO) és a (nemzeti és külföldi) nem kormányzati szervekkel.

A kézi- és könnyűfegyverekre és a hozzájuk szükséges lőszerekre vonatkozó fellépések összehangolásával és információcserével foglalkozó különböző minisztériumi osztályok rendszeres üléseket tartottak e kérdésekről, különösen a Fegyverek és Robbanóanyagok Állandó Minisztériumközi Bizottsága (két havi ülés), a Haditechnikai Eszközök és Kettős Felhasználású Termékek Külkereskedelmével Foglalkozó Minisztériumközi Bizottság (egy havi ülés), valamint a SALW illegális kereskedelmének felderítésével és az ellene való küzdelemmel foglalkozó munkacsoportok keretében.

I.B. Újonnan hozott jogszabályok, a meglévő jogszabályok működésének felülvizsgálata

2009-ben számos tagállam hozott új jogszabályokat, vagy végzi folyamatosan a meglévő jogszabályok felülvizsgálatát. A legutóbbi fejlemények közül:

AUSZTRIA

2009-ben nem hoztak új jogszabályt a SALW-val kapcsolatban.

A fegyverexport ellenőrzése jelentősen javult a 2005. évi új külkereskedelmi törvény és az azt követő, 2006. évi külkereskedelmi rendelet révén. E végrehajtó jogszabály az engedélyek kiadását összehangolja a fegyverexportra vonatkozó uniós magatartási kódexben foglalt megfelelő rendelkezésekkel, és azt az osztrák kereskedőkre nézve kötelezővé teszi. Ezenfelül a bróker és a brókertevékenység fogalmát a fegyverkereskedelem ellenőrzéséről szóló 2003/468/KKBP tanácsi közös állásponttal összhangban határozza meg.

A hadianyagokról szóló osztrák rendelet és a Gazdasági, Családügyi és Ifjúsági Minisztériumnak a hadianyagoktól eltérő katonai felszereléseket tartalmazó listája összhangban áll az Európai Unió közös katonai listájával. A külkereskedelmi törvény szerint az EU közös katonai listáján szereplő tételek exportja, tranzitja és a velük kapcsolatos brókertevékenység engedélyhez kötött. Az EU közös katonai listáján szereplő termékek Közösségen belüli kereskedelmére – néhány kivételtől eltekintve – nyomonkövetési eljárás vonatkozik. A katonai célokra alkalmas hagyományos fegyverrendszerek kifejlesztésével, gyártásával, kezelésével, működtetésével, karbantartásával vagy egyéb szervizelésével, készletezésével, tesztelésével és terjesztésével kapcsolatos műszaki segítségnyújtás nem engedélyezett a következő esetekben: ha e segítségnyújtás ellentétben áll az uniós közös álláspontok vagy közös fellépések, EBESZ-határozatok vagy az Egyesült Nemzetek Biztonsági Tanácsának kötelező erejű határozatai alapján hozott korlátozó intézkedésekkel.

Ezenkívül a védelmi miniszter által elfogadott egyik rendelet felsorolja a megsemmisítendő hadianyagokat és egyéb fegyvereket. Ez a lista az EU és az EBESZ meghatározásain alapul.

Ausztria az általa 2009. október 26-án az Európai és Nemzetközi Ügyek Minisztériumában tartott nyílt napon felhívta a figyelmet a SALW által okozott problémákra. A kézi- és könnyűfegyverek tiltott kereskedelmének borzasztó hatásairól poszterek és dokumentumfilm tájékoztatta a nyilvánosságot.

BELGIUM

Az 1997. április 24-i királyi rendeletet (a szövetségi kormány végrehajtási törvénye) módosító 2009. április 14-i királyi rendelettel javították a lőfegyver-kereskedők, -gyűjtők és -tulajdonosok által tartott lőfegyverek és lőszereik tárolására, raktározására és gyűjtésére vonatkozó biztonsági és védelmi előírásokat. Minden fegyver- és lőszerosztályra külön tárolásbiztonsági előírást szabtak meg. Az új királyi rendelet új biztonsági szabályokat határoz meg a lőfegyverek birtoklására, kiállítására, otthoni raktározására, illetve szállítására vonatkozóan. Ezen intézkedéseknek legkésőbb 2010. április 25-ig hatályba kell lépniük.

CSEH KÖZTÁRSASÁG

A SALW-ra, a lőszerekre és a hagyományos fegyverekre vonatkozó nemzeti jogszabályokat illetően, a megelőző években nemzeti törvényeket fogadtak el. Ezenfelül a kormányhatóságok az exportot, importot, tranzitot, transzfert és a brókertevékenységet szabályozó végrehajtási rendeleteket adnak ki annak érdekében, hogy lehetővé tegyék az adott törvények szigorú, konzekvens és zökkenőmentes alkalmazását. A Cseh Köztársaság kormányának átfogó politikája – a jogszabályrendszert is ideértve – a vonatkozó uniós irányelvekkel, a nemzetközi joggal, egyezményekkel, szerződésekkel, illetve az ezekből eredő kötelezettségekkel és vállalásokkal kompatibilis, és azokkal teljes mértékben összhangban áll.

A Cseh Köztársaság kormánya 2009. január 5-én jóváhagyta a 10. sz. kormányrendeletet, amelyben a releváns minisztériumokat és állami hatóságokat megbízta azzal, hogy készítsenek módosításokat az érzékeny termékek – így a kézi- és könnyűfegyverek és lőszereik – egységes kezelési rendszerére vonatkozóan.

2009 során a hatályos jogszabályok hét módosítását fogadták el: ezek közül négy 2009-ben hatályba lépett, három pedig még mérlegelés alatt áll, és várhatóan 2010-ben fog hatályba lépni.

A legfontosabb törvények és rendeletek:

A 38/1994 sz., módosított törvény a haditechnikai anyagok külkereskedelméről

(„a haditechnikai anyagok külkereskedelméről szóló törvény”).

A 156/2000 sz., módosított törvény a lőfegyverekről, lőszerekről és pirotechnikai eszközökről („a lőfegyver-ellenőrzési törvény”).

Az 594/2004 sz., módosított törvény a kettős felhasználású termékek és technológiák exportjának, transzferének, kereskedelmének és tranzitjának ellenőrzésére szolgáló közösségi rendszer megvalósításáról.

A 156/2009 sz., módosított törvény a védelmi és biztonsági célokra felhasználható tárgyak kezeléséről.

A 220/2009 sz. törvény a 38/1994 sz. törvény változtatásairól és módosításairól.

A 332/2009 sz., módosított rendelet a 38/1994 sz. törvény végrehajtásáról.

A 484/2008 sz. törvény a lőfegyverekről és lőszerekről szóló, 119/2002 sz. törvény módosításairól („a fegyvertörvény”).

CIPRUS

A SALW exportját, tranzitját és továbbszállítását a haditechnikai eszközök exportjáról szóló 257/2005 sz., a 165/2008 sz. számú miniszteri rendelettel módosított miniszteri rendelet szabályozza. A fent említett rendelet összhangban áll az EU fegyverexportra vonatkozó magatartási kódexével és az idevágó 2000. június 13-i (2000/C 191/01) tanácsi nyilatkozattal. E tekintetben a SALW exportjára, továbbszállítására (újrakivitelére) és tranzitjára vonatkozó engedélyek kibocsátásában a ciprusi Kereskedelmi, Ipari és Turisztikai Minisztérium az illetékes hatóság, míg – a vámügyi jogszabályok értelmében – a Vámigazgatási és Jövedéki Osztály a felelős az exportellenőrzések alkalmazásáért.

Ezenfelül a SALW importját, megszerzését, birtoklását és szállítását a lőfegyverekről és a lőfegyvernek nem minősülő fegyverekről szóló, 113(1)/2004 sz. törvény szabályozza, amelyet összhangba hoztak a (módosított) 91/477/EGK uniós irányelvvel és a 2000/C191/01 tanácsi nyilatkozattal. A törvény alapján tilos a SALW gyártása a köztársaság állampolgárai vagy az ott lakóhellyel rendelkező személyek számára, kivéve, ha a rendőrkapitány által erre a célra kiadott, érvényes engedéllyel rendelkeznek. Az engedélyt az állampolgárok részére bizonyos feltételekkel bocsátják ki (többek között a kérelmező neve nem szerepelhet a bűnügyi nyilvántartásban, és a kérelmezőnek hatósági orvosi vizsgálaton kell átesnie).

Ezenfelül a SALW illegális gyártását, birtoklását, felhalmozását és kereskedelmét a 113(1)/2004 sz. törvény szabályozza, amely a rendelkezések megsértését 15 évig terjedő szabadságvesztéssel és/vagy 42 715 EUR összegű bírsággal sújtja.

DÁNIA

A dán parlament 2008. június 12-én új törvényt fogadott el az illegális fegyverek közterületen való birtoklása elleni küzdelem fokozása érdekében. Új rendelkezést illesztettek a dán büntető törvénykönyvbe, amelynek nyomán az illegális fegyverek közterületen való birtoklása, szállítása vagy felhasználása – különösen súlyosbító körülmények esetén – legfeljebb négyéves szabadságvesztéssel sújtható.

2004. október 1-jén a fegyverek harmadik országok (azaz a Dániától eltérő országok) közötti szállítását szabályozó új törvény lépett hatályba. E szabályok megtiltják a fegyverek stb. szállítását az ENSZ, az EU vagy az EBESZ fegyverembargójával sújtott országokba. Ezen túlmenően megtiltják a szállítást olyan harmadik országok között, amelyek nem adták ki a szükséges export- és importengedélyeket.

2005. június 14-én a dán parlament többek között a fegyverekkel kapcsolatos brókertevékenység szabályozását is bevezető törvényt fogadott el. E törvény szerint az igazságügy-miniszter vagy a miniszter által felhatalmazott személy engedélye nélkül tilos az EU-n kívüli országok között a fegyverekről és robbanóanyagokról szóló dán jogszabály meghatározása szerinti fegyverek vagy kapcsolódó anyagok transzferét magában foglaló ügyleteket brókerként tárgyalni vagy lebonyolítani. Továbbá az EU-n kívüli országok közötti transzferek részeként tilos ilyen fegyvereket és kapcsolódó anyagokat vásárolni vagy eladni, illetve a fegyverek és kapcsolódó anyagok tulajdonosaként ilyen transzfert lebonyolítani. A tilalom nem vonatkozik a külföldön élő állampolgárok által egy másik EU-tagállamban vagy az EU-n kívül végrehajtott tevékenységekre. A törvény a fegyverkereskedelem ellenőrzéséről szóló, 2003. június 23-i 2003/468/KKBP tanácsi közös álláspontot hajtja végre.

ÉSZTORSZÁG

2009-ben kisebb módosításokat vezettek be a fegyverekről szóló törvénybe, mely törvény megteremti a fegyverek és lőszerek kezelésére, a polgári célú fegyver- és lőszerhasználati engedélyek megadására, a polgári célú fegyver- és lőszerhasználatra, a fegyverek és lőszerek polgári használatból való kivonására, a lőterekre és tereplőterekre vonatkozó előírásokra vonatkozó jogalapot és eljárásrendet, valamint az e területekre kiterjedő állami felügyelet gyakorlásának alapjait és eljárásait, annak érdekében, hogy biztosítsák a fegyverkereskedelemről szóló uniós rendeletnek való teljes körű megfelelést, illetve hogy pontosítsák a külföldi személyek fegyverekre vonatkozó tulajdonjogát.

A fegyverekről szóló törvény módosításának és kiigazításának eljárása még folyik a fegyverek megszerzésének és tartásának ellenőrzéséről európai parlamenti és tanácsi irányelvvel (2008/51/EK) való összhang érdekében.

2009-ben nem léptettek életbe új módosítást a SALW-val kapcsolatban.

Észtország jelenleg folytatja a stratégiai árukról szóló hatályos törvény felülvizsgálatát, mindazonáltal 2009-ben nem vezettek be változtatásokat.

FINNORSZÁG

Jogalkotási intézkedéseket hoztak a fegyverek megszerzésének és tartásának ellenőrzéséről szóló 91/477/EGK tanácsi irányelv módosításáról szóló 2008/51/EK európai parlamenti és tanácsi irányelv nemzeti szintű végrehajtása érdekében. A kormány jóváhagyásra benyújtott a parlamentnek egy jogalkotási javaslatot (106/2009 sz. javaslat).

FRANCIAORSZÁG

Franciaország folytatta a lőfegyverekről szóló ENSZ-jegyzőkönyv rendelkezéseinek végrehajtásával kapcsolatos munkát, a 2008/51/EK irányelv 2008. május 21-i hatálybalépésére tekintettel.

A Wassenaari Megállapodás katonai listájának mint a fegyverexport ellenőrzésére szolgáló referencialistának az elfogadásával összefüggésben Franciaország kiigazította a kézi- és könnyűfegyverekről szóló rendeleteit.

MAGYARORSZÁG

2009-ben nem hoztak új jogszabályt a SALW-val kapcsolatban. Magyarország végrehajtotta a katonai technológia és felszerelések kivitelének ellenőrzésére vonatkozó közös szabályok meghatározásáról szóló 2008/944/KKBP tanácsi közös álláspontot.

LETTORSZÁG

A katonai technológia és felszerelések kivitelének ellenőrzésére vonatkozó közös szabályok meghatározásáról szóló, 2008. december 8-i 2008/944/KKBP tanácsi közös álláspont rendelkezéseit teljes mértékben beépítették a Lett Köztársaság nemzeti jogszabályaiba.

2009 decemberében a minisztertanács elfogadta a 1665. sz. új rendeletet („A stratégiai áruk ellenőrzésével kapcsolatos engedélyek és más dokumentumok kiadásának vagy megtagadásának eljárásai”), amely megvalósítja az EU közös katonai listáján szereplő árukhoz kötődő engedélykérelmek felülvizsgálatára a közös álláspontban meghatározott kritériumokat.

A stratégiai jelentőségi áruk forgalmazásáról szóló, 2007. július 19-i törvényt 2009 márciusában módosították a bűnüldöző szervek által végzett operatív tevékenységeket szolgáló felszerelésre vonatkozó rendelkezések beillesztésével.

A hatályos nemzeti jogszabályokon több kisebb módosítást végeztek a 2009 során a stratégiai áruk ellenőrzési folyamatában részt vevő különböző intézményekben bekövetkezett strukturális változások nyomán.

A stratégiai jelentőségű árukról és szolgáltatásokról szóló rendeleteket – amelyek tartalmazzák az 1334/2000/EK tanácsi rendeletben és az EU közös katonai listájában foglaltakon felüli, ellenőrizendő áruk listáját – 2009. november 24-én módosították a bűnüldöző szervek által végzett operatív tevékenységek során használt megfigyelőkamerákra vonatkozó rendelkezések beillesztésével.

A Védelmi Minisztérium 2009-ben a fegyverekről szóló új rendeleteket fogadott el, amelyek a fegyverek nemzeti haderőben történő forgalmazására egységes előírásokat határoznak meg. Optimalizálták és átláthatóbbá tették a számviteli nyilvántartásokra és a raktározás feltételeinek meghatározására vonatkozó folyamatot, meghatározva az ellenőrzésnek a nemzeti haderő minden szintjén alkalmazandó alapelveit.

A fegyverek kezelésére vonatkozóan új rendeletek kidolgozása van folyamatban a 91/477/EGK tanácsi irányelv módosításáról szóló, 2008. május 21-i 2008/51/EK tanácsi irányelv előírásainak integrálása érdekében.

LITVÁNIA

Litvánia 2009 júniusában tájékoztató szemináriumot rendezett az ipar képviselői és a tudósok közössége számára az exportellenőrzés szabályozásáról és az ezzel kapcsolatos szakpolitikákról, ideértve a kézi- és könnyűfegyverek illegális kereskedelmének megakadályozását.

Litvánia az ENSZ Biztonsági Tanácsa, illetve az Európai Unió által a katonai felszerelésekkel kapcsolatban hozott korlátozó intézkedések változásait tükrözendő módosította azoknak az államoknak a jegyzékét, amelyekbe tilos a közös katonai listán szereplő áruk exportja és tranzitja, és amelyek tekintetében tilos a közös katonai listán felsorolt árukra vonatkozó tárgyalásokkal és ügyletekkel kapcsolatos brókertevékenység.

LUXEMBURG

2009-ben nem vezettek be külön a SALW-ról szóló jogszabályt.

A vonatkozó jogalapot a fegyverekről és lőszerekről szóló, 1983. március 15-i törvény, valamint a fegyverek, lőszerek, a kifejezetten katonai célra szánt felszerelések és az ehhez kapcsolódó technológiák importjáról, exportjáról és tranzitjáról szóló, 1995. október 31-i nagyhercegi rendelet alkotja. Ezeket kihirdették a Luxemburgi Nagyhercegség közlönyében, a Mémorialban. A hatályos jogszabályok felülvizsgálata folyamatban van.

Tiltott fegyverek

A fegyverekről és lőszerekről szóló, 1983. március 15-i törvény 4. cikke tiltja bizonyos típusú fegyverek és lőszerek importját, gyártását, átalakítását, javítását, beszerzését, vásárlását, készletezését, tartását, szállítását, viselését, transzferét, értékesítését vagy exportját, valamint kereskedelmét. Mindazonáltal e rendelkezés ellenére az igazságügyi miniszter engedélyezheti különösen a következőket:

a) antik, mű- vagy dísztárgynak minősülő fegyverek és lőszerek, továbbá gyűjteménybe vagy kiállításra szánt fegyverek és lőszerek importja, megszerzése, vásárlása, szállítása, tartása, értékesítése, transzfere vagy exportja, valamint kereskedelme; az engedély kiadásának feltétele lehet, hogy a fegyvert tartósan működésképtelenné kell tenni;

b) tudományos vagy oktatási célt szolgáló fegyverek és lőszerek importja, megszerzése, vásárlása, szállítása, tartása, értékesítése, transzfere vagy exportja;

c) a külföldről egy másik országba tartó fegyverek importja, exportja és tranzitja.

Az engedélyek megadásának feltétele lehet, hogy a fent felsorolt fegyvereket kizárólag a fent meghatározott célokra lehet használni.

Luxemburgban nem alkalmaznak külön nemzeti jelölési rendszert a kézifegyverek gyártása során és/vagy behozatalakor. Az országnak nincs fegyvergyára. A fegyverkészítőknek és a fegyver- és lőszerkereskedőknek nyilvántartást kell vezetniük a bejövő és kimenő fegyverekről, feltüntetve minden egyes fegyver gyártmányát, kaliberét és sorozatszámát, valamint a szállító és a vásárló nevét és címét. A nyilvántartásban fel kell tüntetni továbbá a miniszteri engedély számát és kiadásának dátumát. A dokumentumot az illetékes közhatóságok képviselőjének kérésére be kell mutatni. A fegyverkészítőktől és fegyverkereskedőktől kérhetik, hogy nyilvántartásuk egy másolatát adják át az igazságügy-miniszternek. Az igazságügy-miniszter határozza meg a fegyverkészítők és fegyverkereskedők által készleten tartható fegyverek és lőszerek maximális mennyiségét.

Zavargás, gyanús gyülekezés vagy a közrend megzavarása esetén az igazságügy-miniszter elrendelheti bármely fegyver- és lőszerbolt bezárását vagy kiürítését, valamint árukészletüknek egy meghatározott helyre való transzferét.

Az 1983. március 15-i törvény megszegése nyolc naptól öt évig terjedő szabadságvesztéssel büntethető.

Exportellenőrzések

Kiviteli kérelmet kell benyújtani a tiltott lőfegyverek osztályához, amelyhez mellékelni kell a fegyvert megszerző személy azonosító okmányának fénymásolatát.

A lőfegyver megszerzéséhez a kérelmezőnek mellékelnie kell – uniós tagállamok esetében – egy, a fegyvert megszerző személy tartózkodási államának előzetes beleegyezését igazoló okmányt, illetve – az EU-n kívüli országok esetében – az adott államtól származó engedély másolatát.

Az ekkor kiadott engedély felhatalmazza a fegyvert megszerző személyt, hogy átvegye a kérdéses lőfegyvert az eladótól, és Luxemburg határához szállítsa. Mivel ez az engedély csak Luxemburgon belül érvényes, a fegyvert megszerző személynek tájékozódnia kell a tartózkodási államánál az állam jogszabályai szerint szükséges engedélyekről.

Kiviteli engedélyt is kell kérni a Külügyminisztérium engedélyező hivatalától.

A fegyverek megszerzésének és tartásának ellenőrzéséről szóló 91/477/EGK irányelv (11. cikk) keretében és alkalmazásában Luxemburg közli az érintett tagállamokkal a területükre történő exportra vonatkozóan kiadott engedélyeket.

Az engedélyező hivatal előírhatja, hogy a fegyverek, lőszerek, a kifejezetten katonai célra szánt felszerelések és az ehhez kapcsolódó technológiák tranzitja iránti kérelmekhez a kérelmező mellékeljen egy olyan dokumentumot, amelyben azon ország illetékes hatóságai, ahonnan az áru érkezik, igazolják, hogy a megadott célországba irányuló export engedélyezett.

A kiviteli vagy tranzitengedély iránti kérelmekhez mellékelni kell egy, a kérelmező aláírásával ellátott kötelezettségvállalási nyilatkozatot, mely szerint az export, illetve a tranzit végrehajtása az engedély iránti kérelemnek megfelelően fog történni. Az exportőrnek minden egyes, kiviteli engedéllyel kivitt áruszállítmány után, három hónapon belül bizonyítania kell az engedélyezési hivatal felé, hogy az áru megérkezett az engedélyezett célországba, továbbá hogy az importőr elvámoltatta azt belföldi felhasználás céljára.

Ilyen bizonyíték lehet az importőr ország vámhatóságai által kiadott dokumentum, amely igazolja, hogy az exportált árut belföldi felhasználás céljára elvámoltatták, vagy pedig bármely más olyan dokumentum, amely feltünteti azon árukat, amelyeket az importáló ország erre hatáskörrel rendelkező hatósága, vagy az e hatóság nevében eljáró vállalkozás közvetlenül átvett.

Fegyvermegsemmisítés

A Luxemburgban (a hadsereg, a rendőrség és a vámszervek által) a fegyverek megsemmisítésére használt módszer azok feldarabolása. Ezt a műveletet az érintett hatóságok fegyverműhelyeiben végzik el. A konténerbe helyezett, feldarabolt fémet a fegyverműhely személyzete egy acélműbe szállítja, ahol azt tanúk jelenlétében egy elektronikus vezérlésű nagyolvasztóban beolvasztják. A műveletről jegyzőkönyv készül.

HOLLANDIA

2009-ben Hollandia nem hajtott végre fontos módosításokat a kézi- és könnyűfegyverekről szóló jogszabályok tekintetében. Hollandia jelenleg készíti elő a 2008/51/EK uniós irányelv és az ENSZ nemzetközi szervezett bűnözés elleni egyezményéhez kapcsolódó, a fegyverekre vonatkozó jegyzőkönyv végrehajtási jogszabályait.

PORTUGÁLIA

Az alábbi jogalkotási kezdeményezésekre került sor:

— A kifejezetten katonai célra, illetve fegyveres és biztonsági erők általi használatra szánt fegyverek kivételével a kézi- és könnyűfegyverek valamennyi kategóriájára érvényes átfogó rendszert létrehozó 5/2006 sz. törvényt módosító 17/2009 sz. törvény.

— A brókertevékenységeket és a katonai fegyverek valamennyi exportját, importját, tranzitját és továbbszállítását szabályozó 49/2009 sz. törvény, amely minden bróker számára kötelezővé teszi a Védelmi Minisztériumnál történő nyilvántartásba vételt.

ROMÁNIA

2009-ben az Európai Unió és a Wassenaari Megállapodás listájának megfelelően (az 1607/2009 sz. kormányrendelettel) frissítették és módosították az export-ellenőrzési rendszer alá tartozó katonai áruk listáját.

SZLOVÁKIA

A SALW-ról szóló európai uniós együttes fellépés, valamint a hagyományos fegyverek tiltott kereskedelmének megelőzésére és leküzdésére irányuló EU-program nemzeti végrehajtása, továbbá a SALW-val kapcsolatos szlovák jogszabályok tekintetében 2009-ben új jogszabályi keret lépett hatályba, amely kiterjed a katonai célú fegyverek és felszerelések importjára, exportjára, továbbszállítására, engedélyezésére, az ezekkel kapcsolatos brókertevékenységre, illetve ezek birtoklására, továbbá a kézi- és könnyűfegyverekre, alkatrészeikre és a hozzájuk szükséges lőszerekre.

A Szlovák Nemzeti Tanács két törvényt fogadott el. A 179/1998 sz. törvényt teljes mértékben módosította az új 403/2009 sz. törvény, amely lehetőséget ad az engedélyezési felelősségnek a Gazdasági Minisztériumról a Védelmi Minisztériumra történő átruházására.

A 292/2009 sz. törvény átfogó fegyverkereskedelmi rendszert hoz létre, amely a katonai célt szolgáló kézi- és könnyűfegyverek kivételével a kézi- és könnyűfegyverek valamennyi kategóriájára érvényes.

SZLOVÉNIA

A fegyverekről szóló törvény módosításáról szóló törvényt 2004-ben fogadták el (A Szlovén Köztársaság Hivatalos Lapja, 61/2000, 73/2004). A fegyverekről szóló törvény legutóbbi, 2004. júliusi módosítása egyéves átmeneti időszakot írt elő a fegyveramnesztiára és -legalizálásra; valamint a fegyverekkel kapcsolatos brókertevékenységet is a fegyverkereskedelemhez sorolták. A fegyverekről szóló törvény legutóbbi módosítását 2009-ben fogadták el. A törvény a három hónapos időszakon belüli legalizálásról is rendelkezik (2010.2.14-ig). A törvényt teljes mértékben összhangba hozták a 2008. május 21-i 2008/51/EK uniós irányelvvel.

2004-ben módosították a büntető törvénykönyvet (A Szlovén Köztársaság Hivatalos Lapja, 63-2167/1994 és 95-4208/2004): fogalommeghatározást és szankciót vezettek be a fegyverekkel kapcsolatos brókertevékenységre és a fegyverek kínálására, és az e bűncselekmény alaptípusára vonatkozó börtönbüntetés hosszát háromról öt évre növelték. A büntető törvénykönyvet módosító 2009-es törvény (A Szlovén Köztársaság Hivatalos Lapja, 39/2009) új eleme, hogy a fegyverek és robbanóanyagok illegális gyártását és az ezekkel való illegális kereskedelmet bűncselekménynek tekinti.

Két új 3. bekezdést illesztettek be. Amennyiben az előző bekezdés szerinti bűncselekmény során magántulajdonban lévő lőfegyvert, illetve ehhez tartozó kis mennyiségű lőszert használtak, az elkövetőt legfeljebb négy évig terjedő szabadságvesztésre ítélik. Aki a lőfegyver jelöléseit meghamisítja, törvényellenesen megsemmisíti, eltünteti vagy módosítja, az előző bekezdésben említettel azonos büntetésben részesül.

A Szlovén Köztársaság Börtönhivatalában szolgálatot teljesítő, engedéllyel rendelkező személyek általi fegyverhordozást, -tartást és -karbantartást a Börtönhivatal szolgálatifegyver-hordozásáról, -tartásáról és -karbantartásáról szóló rendeletek szabályozzák (A Szlovén Köztársaság Hivatalos Lapja, 85/2009, 11418. o.). A rendeletek II. fejezetének 2–17. cikke meghatározza a fegyverek kezelésének, tárolásának és védelmének mikéntjét. A 17. cikk előírja, hogy a főigazgató jelöli ki azokat a személyeket, akik a fegyverek átvételéért és kiadásáért, illetve használatukon kívüli tárolásáért és karbantartásáért, valamint a speciális nyilvántartások vezetéséért felelnek. A 4. és az 5. cikk előírja, hogy a fegyvereket engedély nélküli hozzáférés, lopás, tűz és más veszélyek, illetve a fegyverekkel való visszaélés ellen biztosított, megfelelő helyiségekben kell tárolni. Az engedéllyel rendelkező börtönszemélyzet (börtönőrök) által tartott szolgálati fegyverek nyilvántartására nézve a Börtönhivatal szolgálatifegyver-hordozásáról, -tartásáról és -karbantartásáról szóló rendeletek irányadóak. A felügyeletért a börtönőrparancsnokok és a belső szervezeti egységek (a börtönök) vezetői (a felügyelők) felelnek. A fegyverkészlet mennyiségét évente legalább egyszer, az éves leltár során felül kell vizsgálni. A Börtönhivatal ezenfelül a szolgálati fegyverekről központi nyilvántartást is vezet, amelyet haladéktalanul frissítenek, és háromévente az igazgatói hivatal által engedélyezett személy ellenőrzi a szolgálati fegyverek tartását és karbantartását.

SPANYOLORSZÁG

2009-ben nem vezettek be külön a SALW-ról szóló szabályozást.

A releváns jogalap a haditechnikai eszközök és kettős felhasználású termékek külkereskedelméről szóló, 2007. december 28-i (2008. január 29-én hatályba lépett) 53/2007 sz. törvényben, illetve a 2008. december 12-i 2061/2008 sz. királyi rendeletben (Real Decreto) található, mely utóbbi részletesen meghatározza az 53/2007 sz. törvényben említett végrehajtási szabályokat.

A törvény kifejezetten figyelembe veszi a katonai technológia és felszerelések kivitelének ellenőrzésére vonatkozó közös szabályok meghatározásáról szóló, 2008. december 8-i 2008/944/KKBP közös álláspontot, valamint az EBESZ által a SALW-hoz kötődő exporttevékenységekre vonatkozóan elfogadott kritériumot.

A lőfegyvereknek, azok lőszereinek és a robbanóanyagoknak az ellenőrzésére érvényes egyéb szabályok: az 1993. január 29-i 137/1993 sz. királyi rendelet a lőfegyverekről szóló törvény elfogadásáról, illetve az 1998. február 16-i 230/1998 sz. királyi rendelet a robbanóanyagokról szóló törvény elfogadásáról.

A rendeletek hivatkoznak az Európai Unió által elfogadott valamennyi szabályra, továbbá az ENSZ Közgyűlése által elfogadott cselekvési programban és határozatokban foglalt rendelkezésekre – így a SALW jelölésére és nyomon követésére szolgáló nemzetközi eszköz alkalmazására –, valamint az ENSZ Közgyűlése által 2001. május 31-én elfogadott, az Egyesült Nemzetek nemzetközi szervezett bűnözés elleni egyezményét kiegészítő, a lőfegyverek, részeik és alkatrészeik, valamint lőszereik tiltott gyártása és kereskedelme elleni jegyzőkönyvre (a „lőfegyverekre vonatkozó ENSZ-jegyzőkönyvre”), illetve megfelelnek ezeknek.

Spanyolország ezenfelül részes fele a kézifegyverek próbajeleinek kölcsönös elismeréséről szóló egyezménynek és a nemzetközi állandó bizottság által hozott rendelkezéseknek, és a nemzeti szabályaiban elfogadja a fenti egyezménnyel összefüggésben hozott határozatokat.

EGYESÜLT KIRÁLYSÁG

A kormány 2009-ben elvégezte a 2002. évi export-ellenőrzési törvény értelmében bevezetett másodlagos jogszabályok 2007. évi felülvizsgálata nyomán végzett változtatásokat. A 2008. évi (2009. április 6-án hatályba lépett) export-ellenőrzési törvény konszolidálta az exportról és kereskedelemről szóló három megelőző rendeletet: az áruexportról, a technológiák transzferjéről és a technikai segítségnyújtásról (ellenőrzés) szóló, 2003. évi (módosított) rendeletet; az árukereskedelemről (ellenőrzött áruk kategóriái) szóló, 2008. évi rendeletet (amely felváltotta az árukereskedelemről szóló 2003. évi rendeletet, és a kereskedelem ellenőrzésében bevezette a háromszintes struktúrát); és az ellenőrzött áruk kereskedelméről (embargó alatt álló célországok) szóló, 2004. évi rendeletet. Az új rendelet így összefogta az Egyesült Királyságnak a katonai, félkatonai termékekre vonatkozó ellenőrzéseit, a kettős felhasználású termékekre vonatkozó nemzeti ellenőrzéseket, illetve a kereskedelmi ellenőrzéseket, azaz az Egyesült Királyságnak a katonai és bizonyos más áruk két tengeren túli ország közötti szállítása, valamint e szállítás megszervezése, illetve elősegítése terén végzett tevékenységét.

I.C. Igazgatási és bűnüldöző szervezetek, valamint igazságügyi szervek képzése

Az alábbi szakasz a nemzeti közigazgatások alkalmazottainak képzése terén az EU tagállamai által tett nemzeti erőfeszítéseket és kezdeményezéseket tartalmazza.

MÁLTA

A közigazgatásban és a bűnüldöző hatóságoknál dolgozók képzése minden évben szerepel az adott hatóság tantervében.

LENGYELORSZÁG

2009 márciusában az exportellenőrzésről szóló tájékoztató szeminárium megrendezésére került sor a Külügyminisztériumban (ideértve a kézi- és könnyűfegyverek kérdését is). Az esemény célja a fegyverek és katonai felszerelések gyártóinak és exportőreinek tájékoztatása volt.

SPANYOLORSZÁG

A rendfenntartásért felelős spanyol szervek 2009-ben az előző évekhez hasonlóan képzéseket és szakmai találkozókat tartottak a lőfegyverek és robbanóanyagok büntetőjogi keretéről és arról, hogy miként használják ezek ellenőrzéséhez az információs technológiákat. Rendszeresen tartottak a kézi- és könnyűfegyverek tiltott kereskedelmének megakadályozására és az ellene való küzdelemre alkalmazandó jogi keretrendszerrel kapcsolatos tájékoztatást adó szemináriumokat annak érdekében, hogy megőrizzék, illetve elmélyítsék az e kérdéssel foglalkozó rendőrségi tisztviselők tudását.

EGYESÜLT KIRÁLYSÁG

A kormány országos szintű, az ipar képviselői számára az exportellenőrzésről folytatott tájékoztató kampánya keretében 2009 folyamán 42 szemináriumot és képzést tartottak az Egyesült Királyságban, amelyeken 340 szervezet képviseletében több mint 820 ember vett részt. Bár ezek a rendezvények nem kifejezetten a kézi- és könnyűfegyverekkel foglalkoztak, rámutattak az ellenőrzött termékek megfelelő engedély nélküli kivitelének következményeire.

Többek között a következő szemináriumok megrendezésére került sor: az exportellenőrzés területén tapasztalattal nem rendelkezők számára szóló alapszintű szakmai találkozó; számos témát – többek között az exporttechnológiát, a különböző rendelkezésre álló engedélyeket, a vállalatoknak az export-ellenőrzési jogszabályoknak való megfelelését, valamint az Egyesült Királyság ellenőrzési listáit – felölelő középszintű szemináriumok; a nyílt engedélyekről és a jogszabályoknak való megfelelésről szóló szeminárium; a felülvizsgált kereskedelmi ellenőrzésekről szóló új szeminárium, valamint egy sor, az ellenőrzési listákban használt osztályozásról szóló szakmai találkozó, illetve az engedélykérelmezésnek a SPIRE online engedélykérő rendszer használatán keresztüli javításáról szóló szemináriumok.

16 vállalat számára rendeztek helyszíni képzést. Az export-ellenőrzési szervezet (ECO) munkatársai az elmúlt év során számos bemutatót tartottak más kormányzati szerveknek, például az Adó- és Vámhivatalnak, az Egyesült Királyság kereskedelmi és beruházási szervezetének (UKTI) és a kereskedelmi szövetségeknek, valamint konferenciákon is részt vettek.

I.D. Egyéb kezdeményezések vagy tevékenységek

DÁNIA

Rendszeres időközönként ún. önkéntes fegyverbeszolgáltatást rendeznek, amelynek során az illegálisan tartott fegyvereket át lehet adni a rendőrségnek anélkül, hogy az érintett személyt a fegyverekről és a robbanóanyagokról szóló törvény megsértése miatt felelősségre vonnák.

Az illegálisan tartott fegyverek önkéntes beszolgáltatására legutóbb 2009 májusa és júniusa folyamán volt lehetőség, és ez időszak alatt összesen 8 085 fegyvert adtak át a rendőrségnek.

A Dán Országos Rendőrség 2009-ben továbbra is intenzív és célzott nyomozást végzett motorosok és bandatagok körében többek között a fegyverek tiltott birtoklásának feltárása és az e miatti vádemelés érdekében. A bandatagok – és hozzájuk tartozó más személyek – közötti összecsapások során többször is sor került fegyverhasználatra.

Az Igazságügyi Szakértői Szolgálatok Országos Központja 2009-ben 2 831 fegyvert kapott bevizsgálás céljából. A Dán Országos Rendőrségnek nincsenek adatai a bandatagoktól elkobzott fegyverek számáról.

ÉSZTORSZÁG

A rendőri prefektúrák 2009-ben országos akciókat szerveztek az illegális fegyverek és lőszerek polgároktól való begyűjtése céljából. Az akciók célja az volt, hogy felhívják a polgárok figyelmét a lőfegyverek birtoklásával kapcsolatos jogi kötelezettségeikre, csökkentsék az illegális fegyverek és lőszerek mennyiségét, és fokozzák a társadalmi biztonságot. Az akciók során összesen 92 lőfegyvert gyűjtöttek be a polgároktól. Az összes begyűjtött és lefoglalt fegyvert megsemmisítik.

FRANCIAORSZÁG

Franciaország különösen a SALW területén továbbra is átlátható fegyverkiviteli politikát folytatott, amelynek keretében a fegyverkivitelről szóló éves jelentést terjesztett a Parlament elé.

Franciaország megkezdte a „lefegyverzéssel, leszereléssel és újrabeilleszkedéssel” kapcsolatos francia megközelítésnek és a „fegyveres erőszak” koncepciójának nemzeti szintű vizsgálatát.

GÖRÖGORSZÁG

A 2009 folyamán elkobzott fegyverek, valamint robbanóanyagok táblázata:

Automata puskák: 110 Pisztolyok: 538 Kézifegyverek: 124 Sörétes puskák és flóbertek: 689 Összesen: 1 461

OLASZORSZÁG

2009 decemberében üzembe helyezték a SPACE elnevezésű számítógépes rendszert. Teljes működőképességének elérését követően lehetővé fogja tenni, hogy elektronikusan nyomon kövessék a polgári piacon megjelenő valamennyi, olasz vállalatok vagy állampolgárok által gyártott, behozott, kivitt vagy tartott lőfegyvert.

2009-ben az Olasz Fegyveres Erők több mint 15 000 feleslegesnek ítélt kézi- és könnyűfegyvert semmisítettek meg az ország határain belül.

MÁLTA

2009-ben összesen 97 fegyvert/lőfegyvert semmisítettek meg.

LENGYELORSZÁG

2009 folyamán összesen 3 932 fegyvert foglaltak le és 1 103-at semmisítettek meg.

ROMÁNIA

2009 decemberétől az Exportellenőrzés Országos Ügynöksége a Külügyminisztérium ANCEX Főigazgatóságaként működik tovább.

A fegyverek és a kettős felhasználású termékek export-ellenőrzési rendszerével foglalkozó nemzeti hatóság 2009-ben a Külügyminisztérium szervezetének részévé vált (1423/2009 sz. kormányhatározat).

A Külügyminisztérium/az ANCEX Főigazgatóság felel a román export-ellenőrzési rendszerért (jogi keret, engedélyezés, végrehajtás, az ipar bevonása, átláthatóság).

SZLOVÁKIA

A Szlovák Köztársaságban a kézi- és könnyűfegyverek előállítására, birtoklására, jelölésére és kereskedelmére érvényben vannak a megfelelő jogszabályok, és életbe léptek a szükséges közigazgatási intézkedések. A hatékony export-ellenőrzési rendszer segítségével a megfelelő hatóságok a Szlovák Köztársaság teljes területén bármikor azonosítani tudják és figyelemmel tudják kísérni a fegyverek mozgását.

Ez a rendszer hatékonyan támogatja a hagyományos fegyvereknek a Szlovák Köztársaságban folyó tiltott kereskedelme elleni küzdelmet.

2009-ben második alkalommal rendeztek lőfegyver-amnesztia akciót. Az illegális kézi- és könnyűfegyvert birtokló valamennyi személyre vonatkozó általános amnesztia 2009 novemberében lépett hatályba. Az amnesztia értelmében a rendőri hatóságoknál büntetés vagy bűnvádi eljárás nélkül be lehet jelenteni a kézi- és könnyűfegyvert, és nem szükséges magyarázattal szolgálni a fegyver származására és megszerzési módjára vonatkozóan. Ezzel az intézkedéssel a kormány célja az, hogy a nyilvántartásba nem vett fegyvereket rejtegető személyek számára lehetőséget biztosítson arra, hogy szankció nélkül átadják a fegyvereket. Az általános amnesztia hat hónapig van hatályban.

SPANYOLORSZÁG

A spanyol szakszolgálatok – a csendőrség (Guardia Civil) lőfegyverekért és robbanóanyagokért felelős központi nyomozóhatóságának koordinálásával – 227 db (159 db schengeni térségből és 68 db schengeni térségen kívülről származó) illegális lőfegyvert foglaltak le 2009-ben. A spanyol hatóságok birtokában jelenleg összesen 286 247 db, különféle típusú lőfegyver van, amelyből 19 452 db-ot már kiválasztottak árverésre és 32 933 db-ot megsemmisítésre.

E szolgálatok 2009 folyamán 24 589 ellenőrzést végeztek, amelyek összesen 742 – gyártók, fegyverműhelyek, magánszemélyek és készpénzszállító vállalatok elleni – eljáráshoz vezettek, melyek közül 151 lőfegyverekkel, 591 pedig robbanóanyagokkal kapcsolatos. Az ilyen bűncselekmények felkutatásának keretében a vámszolgálat alkalmazottai is rendszeres fellépéseket végeznek a repülőtereken és a kikötőkben.

II. NEMZETKÖZI VÉGREHAJTÁSI ERŐFESZÍTÉSEK 2009-BAN

II.A. Intézkedések a kézi- és könnyűfegyverek felhalmozódásának és elterjedésének leküzdésére és a hagyományos fegyverek tiltott kereskedelmének megakadályozására

II.A.1. Pénzügyi, technikai és egyéb támogatás az ENSZ, valamint más nemzetközi vagy regionális szervezetek és nem kormányzati szervezetek vonatkozó programjai és projektjei számára

II.A.1.1.1. Az Európai Unió által támogatott fellépések és projektek: a nemzetközi és regionális eszközök támogatása

Az ENSZ SALW-val kapcsolatos cselekvési programjának támogatása

Az EU továbbra is támogatta az ENSZ kézi- és könnyűfegyverekkel kapcsolatos cselekvési programjának végrehajtását. Az államok 2010-ben megrendezendő következő kétévenkénti ülésének és a 2012-es felülvizsgálati konferenciának az előkészítéseként az EU megkezdte az ENSZ Leszerelési Ügyek Hivatalával (UN ODA) és más adományozókkal összhangban a SALW területét érintő legrelevánsabb nemzetközi eszközök végrehajtásának megerősítése és javítása érdekében kidolgozandó konkrét fellépések és projektek feltérképezését. 2010 első felében várhatóan az UN ODA-t támogató tanácsi határozat elfogadására kerül sor, amely az alábbiak teljes körű végrehajtásának támogatását szolgáló intézkedéseket fog tartalmazni:

— az ENSZ cselekvési programja, regionális és globális szinten,

— a nemzetközi jelölési és nyomonkövetési eszköz,

— a hagyományos lőszerkészletek kezelésére vonatkozó technikai iránymutatások.

– A fegyverkereskedelmi szerződéshez kapcsolódó folyamat támogatása

A jövőbeli fegyverkereskedelmi szerződés harmadik országokkal szembeni előmozdítása melletti elkötelezettségének keretében az EU 2009-ben elfogadta és végrehajtotta a fegyverkereskedelmi szerződés létrejöttéhez vezető folyamat harmadik országok körében történő előmozdítására irányuló – a Tanács által 2009 januárjában elfogadott – 2009/42/KKBP tanácsi határozatot. A tanácsi határozat célja felhívni a nemzeti és regionális szereplők, az ENSZ-tagállamok, a civil társadalom és az ipar szereplőinek figyelmét a fegyverkereskedelmi szerződésre vonatkozó, folyamatban lévő nemzetközi tárgyalásokra, valamint élénkíteni az ENSZ tagállamai közötti eszmecserét, különös tekintettel a kormányzati szakértői csoportban nem képviselt tagállamokra.

2009-ben öt regionális szeminárium megrendezésére került sor: Nyugat- és Észak-Afrika tekintetében 2009. április 28–29-én Dakarban, Amerika és a Karibi-térség vonatkozásában 2009. június 18–19-én Mexikóvárosban, a Közel-Kelet kapcsán 2009. július 28–29-én Ammanban, Ázsiával kapcsolatban 2009. október 13–14-én Kuala Lumpurban, Kelet-Afrika vonatkozásában pedig 2009. december 10–11-én Addisz-Abebában. A szemináriumokon való részvétel szintje minőségi és mennyiségi szempontból is igen jó volt. Ezek az események lehetőséget teremtettek a részvevőknek arra, hogy mélyebb ismereteket szerezzenek a jövőbeli fegyverkereskedelmi szerződéssel összefüggő kérdésekről, és a fegyverkereskedelmi szerződéssel foglalkozó ENSZ-vita előkészítéseként megvitassák a konkrét regionális kérdéseket.

A fegyverkereskedelmi szerződéssel foglalkozó nyitott munkacsoport júliusi ülése és az ENSZ Közgyűlés Első Bizottságának 2009. október 20-i ülése alkalmával szervezett rendezvényeken ismertették az ENSZ-tagállamokkal a tanácsi határozat által előirányzott első négy szeminárium során elért előzetes eredményeket.

Az Afrikai Unió támogatása

Az EU 2009-ben egy szakértő alkalmazásának finanszírozása révén támogatást nyújtott az Afrikai Unió számára az AU SALW-stratégiájának kidolgozásához. Az Afrikai Unió ad hoc irányítóbizottsága megkezdte a SALW-stratégia tervezetének vizsgálatát, hogy azt 2010 során esetlegesen elfogadhassák. Az AU SALW-stratégiájának elfogadása megerősítené a béke és a biztonság struktúrájának kialakítása érdekében az AU-n belül kifejtett erőfeszítéseket, és megszilárdítaná az AU-nak a kézi és könnyűfegyverek felhalmozása és illegális kereskedelme elleni küzdelem terén tett kötelezettségvállalását.

Az EU és az Afrikai Unió az olasz külügyminisztérium támogatásával, valamint a nemzetközi ügyek olasz intézetével, az EU Biztonságpolitikai Kutatóintézetével és a Chatham House-zal együttműködésben háromnapos konferenciát rendezett Rómában az Afrika–EU béke- és biztonsági partnerség végrehajtásáról, amely külön hangsúlyt fektetett a kézi- és könnyűfegyverekkel kapcsolatos kérdésekre és az Afrikában fennálló sajátos kihívásokra. Az AU SALW-stratégiája tervezetének kidolgozása során figyelembe vették a konferencia eredményeit.

Az EU fegyverexporttal kapcsolatos közös álláspontjának (korábbi magatartási kódex) előmozdítása

Az EU és tagállamai – az erről szóló 2008/230/KKBP tanácsi együttes fellépésen keresztül – továbbra is támogatják az exportellenőrzések megerősítését, valamint a fegyverkivitelről szóló magatartási kódex (jelenleg közös álláspont) elveinek és kritériumainak a harmadik országokban való előmozdítását, ami technikai és gyakorlati segítségnyújtáson – ideértve többek között a nemzeti jogszabályok megszövegezését, valamint a kódex kritériumainak értelmezését és alkalmazását –, továbbá a koherencia és az átláthatóság javítását célzó intézkedések elősegítésén alapul. Ennek keretében a cseh és a svéd elnökség három tájékoztató szemináriumot rendezett Ukrajna, a Nyugat-Balkán és a Dél-Kaukázus számára, amelyekre az alábbi helyszíneken és időpontokban került sor: Kijev, 2008. április 23–24., Tirana, 2009. június 3–5., Tbiliszi, 2009. október 27–28.

Az EU 2009-ben úgy határozott, hogy folytatja a fent említett együttes fellépés kedvezményezettjeinek szóló tájékoztató tevékenységeket, és 2009 decemberében véglegesítette és elfogadta a 2009/1012/KKBP tanácsi határozatot. Az új tanácsi határozat a kedvezményezett országokban vagy régiókban folytatott tájékoztató szemináriumokon túlmenően lehetőséget teremt személyzeti csereprogramokra is, amelyek keretében a kedvezményezett uniós tagjelölt országok tisztviselőit legfeljebb egy hónapra az uniós országok megfelelő hatóságaihoz irányítják, az uniós országok tisztviselői pedig látogatásokat tesznek a kedvezményezett országok érintett hatóságainál.

II.A.1.1.2. Az Európai Unió által támogatott fellépések és projektek: a harmadik országokban/régiókban folyó, SALW-val kapcsolatos tevékenységek támogatása:

Ukrajna

A 2005/852/KKBP tanácsi határozatban az EU kötelezettséget vállalt arra, hogy 1 millió EUR-t biztosít a NATO Karbantartási és Ellátó Hivatala (NAMSA) számára berendezések vásárlásához és az Ukrajnában található kézi- és könnyűfegyverek megsemmisítéséhez, így járulva hozzá a NATO 12 éves Békepartnerség (PfP) programjának keretében létrehozott projekt első szakaszához. Bár a projekt első szakaszának a célja az volt, hogy 400 000 kézi- és könnyűfegyvert, 1 000 darab hordozható légvédelmi rendszert (MANPAD) és 15 000 tonna hagyományos lőszert megsemmisítsen Ukrajnában, a kézi- és könnyűfegyverek, valamint a lőszerek megsemmisítése lelassult, mivel az érintett ukrán hatóságok nem bocsátották rendelkezésre a korábban megsemmisítésre kijelölt 400 000 kézi- és könnyűfegyver összességét. Eddig 130 000 kézi- és könnyűfegyver megsemmisítésére került sor.

Több demarsot követően az ukrán hatóságok 2009 júliusában elfogadták azt a határozatot, amely szükséges volt a kézi- és könnyűfegyverek és lőszerek – a NATO Partnerség a Békéért Vagyonkezelő Alap projektje keretében végzett – ukrajnai megsemmisítésének folytatásához. Ennek eredményeként várhatóan további 54 500 kézi- és könnyűfegyver, valamint 6 000 tonna lőszer megsemmisítésére kerül sor. A fent említett tanácsi határozat keretében az EU hozzájárul a további 54 500 kézi- és könnyűfegyver megsemmisítéséhez, így biztosítva az elkülönített pénzeszközök hatékony felhasználását.

Nyugat-Balkán

Az Európai Unió továbbra is támogatta a kézi- és könnyűfegyverek területén kifejtett demilitarizációs tevékenységeket, különösen a Kézi- és Könnyűfegyvereket Ellenőrző Délkelet-európai Központ (SEESAC) támogatásához kapcsolódó új tanácsi határozat előkészítésével. A tanácsi határozat által előirányzott tevékenységek célja:

— a kockázatos és nem biztonságos fegyver- és lőszerkészletek kezelésének és biztonságának a javítása,

— a rendelkezésre álló fegyver- és lőszerkészletek csökkentése megsemmisítési tevékenységek révén, és

— a megjelölésre és nyomon követésre vonatkozó nemzetközi és nemzeti eszközök végrehajtása a nyugat-balkáni országokban.

A tanácsi határozat kedvezményezettjei a nyugat-balkáni országok, különösen Horvátország, Szerbia, Bosznia-Hercegovina és Montenegró. A SEESAC-tevékenységek végrehajtása 2010-ben kezdődik.

Koszovó (1): az EU egy szakértő alkalmazásának finanszírozása révén segítséget nyújtott a koszovói belügyminisztérium kézifegyverekkel foglalkozó részlegének létrehozásához, valamint a fegyverekről szóló törvény végrehajtásához. Az átfogó célkitűzés a koszovói jogállamiság megerősítése egy olyan modern, az EU szabványainak megfelelő rendszer kialakítása révén, amely elengedhetetlen a fegyverek nem katonai célú használatához (engedélyezés, kereskedelem, behozatal, kivitel). A projektet a TAIEX programon keresztül finanszírozzák.

Afrika:

Regionális gazdasági közösségek: az EU 2009-ben folytatta a SALW területén az afrikai regionális közösségek – többek között a Nyugat-afrikai Államok Gazdasági Közössége, a Közép-afrikai Államok Gazdasági Közössége és Kelet-afrikai Közösség – támogatása céljából jelenleg is zajló projektek végrehajtását. A különböző projektek célja többek között az, hogy megerősítsék az államok azon képességét, hogy hatékonyan kezeljék az illegális kézi- és könnyűfegyverek kérdését, egy regionális megközelítés alapján felszámolják a kézi- és könnyűfegyverek határokon átnyúló terjesztését, továbbá biztosítsák az alrégió legális fegyvertranszfereinek általános politikai felügyeletét és hatékony kezelését. Ezeknek a projekteknek a finanszírozása az Európai Fejlesztési Alapon keresztül történik.

A kézifegyverek regionális központja (RECSA): az EU 2009 folyamán egy 2010 elején induló projektet készített elő, amelynek célja, hogy a nairobi székhelyű Regionális Kézi- és Könnyűfegyverközponton (RECSA) keresztül támogassa a lőfegyverek illegális felhalmozása és kereskedelme elleni harcot Afrikában. A projekt célja az érintett intézményi és civil szereplők tájékoztatása a lőfegyverek tiltott felhalmozása és kereskedelme elleni küzdelem jogalkotási és intézményi vetületeiről, a nemzeti kapcsolattartó pontok szerepe megerősítésének, továbbá nemzeti cselekvési tervek kidolgozásának és/vagy végrehajtásának céljából. Célja továbbá a rendőrségi vezetők afrikai regionális szervezeteinek, valamint a nemzeti, regionális és kontinentális bűnüldöző szervek kapacitásának és együttműködésének megerősítése a lőfegyverek és robbanóanyagok határokon átnyúló, tiltott kereskedelme elleni küzdelem terén. A projekt finanszírozása a Stabilitási Eszközön keresztül történik (3,3 millió EUR).

Nigéria: az Európai Bizottság és Nigéria szövetségi kormánya 2009. november 19-én aláírta a 2008-tól 2013-ig tartó időszakra szóló Nigéria–EK országstratégiai dokumentumot és nemzeti indikatív programot, amelynek egyik célja, hogy segítse a hatóságokat a stabilitás támogatása, valamint az országon belül és kívül a jogállamiság keretében a biztonságos környezet kialakítása érdekében kifejtett erőfeszítéseiben. Ebben az összefüggésben az EU olyan intézkedéseket támogatott, amelyek növelik a szervezett bűnözéssel és a kézifegyverekkel kapcsolatos ügyekkel foglalkozó speciális szervek technikai szakértelmét, valamint megerősítik a közrendőrség vizsgálati és törvényszéki szakértői kapacitásait, és ezáltal egyebek mellett a kézifegyverek tiltott forgalmának és kereskedelmének csökkentéséhez is hozzájárulnak. Ez a segítségnyújtás olyan konkrét projektekre lefordítva hajtható végre, amelyek segítik a nemzeti kapacitásépítést többek között a következő területeken: a fegyverbirtoklás és -gyártás engedélyezése, a fegyverkészletek kezelési rendszerének kidolgozása, valamint a vámügyi és egyéb határ-ellenőrzési szervek tájékoztatása. Ezeknek a projekteknek az elindítására 2011-ben kerülhet sor.

Közép-Amerika:

A kézi- és könnyűfegyverek ellenőrzése közép-amerikai programja: az Európai Unió 2009-ben megkezdte a kézi- és könnyűfegyverek ellenőrzése közép-amerikai programjának (CASAC) támogatását, hogy ezáltal erősítse a tiltott lőfegyver- és robbanószer-kereskedelem elleni küzdelmet Közép-Amerikában és a környező országokban, beleértve a Karib-térséget is. A projekt két szinten valósul meg: egyrészt Közép-Amerikára összpontosít – ideértve Mexikó és Kolumbia részvételét is – annak érdekében, hogy kapacitást építsen és megerősítse a SALW ellenőrzéséért felelős nemzeti és regionális intézményeket és állami hivatalokat, valamint hogy a fegyverellenőrzés előmozdítása céljából megszilárdítsa és növelje a civil társadalmi szervezetek kapacitásait; másrészt kialakítja a regionális tapasztalatok cseréjének transzregionális térségét, amelyen külön hangsúlyt kap az információszerzés, valamint a határ- és vámellenőrzési kapacitás javítása és létrehozása. A projekt finanszírozása a Stabilitási Eszközön keresztül történik (1 millió EUR).

Az Európai Unió emellett az erőszak csökkentéséhez és megelőzéséhez – egyebek mellett a veszélyekkel kapcsolatos képzéshez és az áldozatoknak nyújtandó segítséghez – kapcsolódó fejlesztési és együttműködési projektet is támogatott számos országban (Salvador, Srí Lanka, Kenya, Uganda stb.), hogy ezáltal hozzájáruljon az erőszak átöröklődésének megszakításához, és a társadalmon belül előmozdítsa a béke kultúráját. Az EU emellett továbbra is támogatást nyújtott a lefegyverzéssel, leszereléssel és újrabeilleszkedéssel (DDR) foglalkozó átfogóbb projektekhez (Közép-afrikai Köztársaság, Elefántcsontpart stb.), hogy a fegyveres erők újraszervezése által kifejtett társadalmi hatások enyhítése, a katonai személyzet nyugdíjazásának megkönnyítése vagy a korábbi harcosok társadalmi-gazdasági lehetőségeinek javítása révén elősegítse egy biztonságos környezet kialakítását.

II.A.1.2. AZ EU politikai együttműködése a harmadik államokkal

A kézi- és könnyűfegyverek kérdése szerepelt több, az EU és a többek között Afrikában, Amerikában, a Közel-Keleten, az Öböl-térségben, valamint Kelet- és Délkelet-Európában fekvő harmadik országok között, valamint az itt működő regionális szervezetekkel folytatott rendszeres politikai párbeszédek napirendjén.

Az EU tovább munkálkodott a kézi- és könnyűfegyverekről szóló EU–Kína párbeszéd elindításán, amely konkrét közös kezdeményezéseket is magában foglalhat a SALW, valamint az azokhoz szükséges lőszerek tiltott kereskedelme elleni küzdelem terén. A kérdést legutóbb a 2009. október 12-én New Yorkban megtartott szakértői szintű trojkatalálkozón vitatták meg. 2010-ben az EU és Kína részvételével a kézi- és könnyűfegyverekkel foglalkozó szakértői találkozót kellene összehívni.

A kézi- és könnyűfegyverekre vonatkozó elemnek az EU és a harmadik országok közötti megállapodásokba történő beillesztéséről szóló, 2008 decemberében elfogadott tanácsi következtetésekkel összhangban, a CODUN küldöttei tájékoztatást kaptak a Brunei Darussalam Állammal, a Fülöp-szigetekkel, Kínával, Líbiával, Mongóliával, Oroszországgal, Szingapúrral, Thaifölddel és Vietnammal kötendő, a tervek szerint a kézi- és könnyűfegyverekre vonatkozó elemet is magukban foglaló megállapodásokkal kapcsolatos, folyamatban lévő tárgyalásokról, és megvitatták azokat. 2009 második felében megállapodás született Dél-Koreával, Irakkal, Kínával és Líbiával arról, hogy az Unióval tárgyalás alatt álló szerződéseket a kézi- és könnyűfegyverekre vonatkozó rendelkezéssel egészítik ki.

II.A.2. Az EU tagállamai által a kézi- és könnyűfegyverekkel kapcsolatos projektekhez nyújtott pénzügyi, technikai és egyéb segítség

Az EU által a rendelkezésére álló különböző eszközök segítségével finanszírozott projekteken kívül a tagállamok számos, kézi- és könnyűfegyverekkel kapcsolatos projektet finanszíroztak bilaterális alapon. Ez idáig a tagállamok e jelentéshez a következőkkel járultak hozzá:

AUSZTRIA

Ausztria 2009-ben az eddigiekhez hasonlóan számos, a Leszerelési Ügyek Hivatala (UNODA) által vezetett, a kézi-és könnyűfegyverek elleni ENSZ-folyamatot támogató projekthez hozzájárult, a fő hangsúlyt az afrikai projektekre helyezve.

Ausztria különösen az alábbi projekteket támogatta:

— a nyugat-afrikai gyakorlati leszerelési intézkedések végrehajtása, technikai támogatás az Nyugat-afrikai Államok Gazdasági Közössége (ECOWAS) Kézifegyverekkel foglalkozó Egysége és az ECOWAS kézifegyverprogramja (ECOSAP) részére,

— a kézifegyverekkel kapcsolatos brókertevékenység szabályozása Afrikában,

— a kézi- és könnyűfegyverek közép-afrikai ellenőrzésére vonatkozó jogi eszköz kidolgozása.

Ausztria az Euroatlanti Partnerségi Tanács keretében pénzügyi támogatást nyújtott a NAMSA által igazgatott projektnek, amely a kézi- és könnyűfegyverek megsemmisítésére irányult Albániában. Az Ukrajnában és Kazahsztánban a kézi- és könnyűfegyverek megsemmisítésére irányuló projekt a 2009-ben folyamatban lévő azon NAMSA-projektek közé tartozik, amelyeket Ausztria az előző években támogatott.

Ausztria továbbá a kézi- és könnyűfegyverkészletek és hagyományosfegyver-készletek fizikai biztonsága és kezelése területén folytatta a különleges szaktudás felhalmozását. Az ország oktatókkal és résztvevőkkel támogatta az Oberammergauban lévő NATO-iskolában tartott két nemzetközi SALW-tanfolyamot; e tanfolyamokhoz tartozott egy osztrák lőszerraktárban szervezett gyakorlat is. Ausztria emellett oktatókat küldött három képzési programhoz a nemzetközi fizikai biztonság és készletgazdálkodás területén Afrika és Közép-Ázsia vonatkozásában.

BELGIUM

Belgium 2009-ben folytatta számos olyan projekt és szervezet finanszírozását, amely a SALW stabilitást veszélyeztető elterjedésének kérdésével foglalkozik.

A Genti Egyetem 2009 novemberében jelentést adott ki „A fegyverek nyomon követése, a kolumbiai illegális fegyverek ellenőrzésének kereskedelmének és használatának perspektívái” címmel, amelyet Belgium külügyminisztériuma finanszírozott. A kiadvány elemzi a kolumbiai nem kormányzati fegyveres egységektől lefoglalt kézi- és könnyűfegyvereket, a származási országukig nyomon követi őket, és ajánlásokat fogalmaz meg a kézi- és könnyűfegyverekkel kapcsolatos európai exportellenőrzések értékelése és javítása tekintetében.

Belgium 2009 folyamán folytatta az afrikai SALW-ellenőrzési projektekhez nyújtott támogatást. A KDK-ban több, a DDR-rel kapcsolatos projekt támogatására került sor. Burundiban a Pal-FNL harcosainak lefegyverzése és leszerelése révén segítséget nyújtottak a rubirai gyülekezési körlet kialakításához és megépítéséhez. A Maliban található Tombuktu régióban hozzájárulást nyújtottak a könnyűfegyvereknek a helyi bizottságok általi összegyűjtéséhez és megsemmisítéséhez. Mozambikban Belgium támogatást nyújtott a polgárháború lezárultát követően fennmaradt fegyverraktárak felszámolását célzó „Rachel” művelethez. A raktárak felszámolására a mozambiki rendőrség és a dél-afrikai rendőrség összevont rendőri műveleteinek formájában kerül sor; a műveletekben multidiszciplináris csoportok vesznek részt, amelyek a rejtett és elhagyott fegyverraktárak elhelyezkedéséről kapott információk alapján járnak el, és miután azonosították a raktárakat, megsemmisítik azok tartalmát.

A Balkánon Belgium 2009-ben társfinanszírozta az ENSZ Fejlesztési Programjának bosznia-hercegovinai projektjét (SACBiH), amely egy összehangolt nemzetközi erőfeszítés a megfelelő SALW-ellenőrzések és biztonságos és hatékony lőszerleadási rendszer létrehozása érdekében, hogy így csökkentsék a veszélyeket és a SALW-hoz kapcsolódó kockázatokat. Belgium hozzájárult a NATO-nak a Koszovói Védelmi Hadtest (KPC) leszerelését – többek között a lefegyverzést és könnyű- és kézifegyverek megsemmisítését – támogató elkülönített alapjához.

Belgium a kézifegyverek felméréséről szóló kiadvány évenkénti megjelenését is támogatja.

FINNORSZÁG

Finnország 2009-ben többek között a Kazahsztánban, Belaruszban és Moldovában zajló releváns programokhoz és projektekhez nyújtott pénzügyi támogatást.

FRANCIAORSZÁG

Franciaország pénzügyi támogatásban részesítette a 2009–2012-es időszakra létrehozott átmeneti leszerelési és újrabeillszkedési programot (TDRP). A program öt prioritást élvező országra összpontosít (Burundi, Uganda, a Közép-afrikai Köztársaság, a KDK és Ruanda), és a Nagy-tavak térségének átmeneti helyzetben lévő országaiban a hosszú távú fejlesztési programok keretében kifejtett leszerelési és újrabeilleszkedési erőfeszítéseket támogatja.

Franciaország további pénzügyi támogatást nyújtott a Balkánon működő RACVIAC-CSC tevékenységeihez.

Franciaország részt vett az ECOWAS portugál és francia nyelvű államai számára a fegyver- és lőszerkészletek kezeléséről tartott képzési műhelyen, amelyet a bamakói békefenntartó iskolában rendeztek 2009. május 11. és 15. között. A munkaértekezlet alkalmat kínált a finanszírozás céljából az Európai Fejlesztési Alaphoz (EFA) benyújtandó ötéves terv részleteinek véglegesítésére.

Franciaország 2009. november 23. és 25. között a nigériai Kadunában részt vett egy munkacsoportban, amelynek keretében véglegesítettek egy keretdokumentumot, amely iránymutatásokat ad az ECOWAS számára arról, hogy hogyan nyújtson támogatást a tagállamainak a fegyver- és lőszerkészletek kezelése és biztonságossá tétele terén.

Végül Franciaország a Svájc által vezetett, Kézifegyverekkel és Lőszerekkel Foglalkozó Nemzetközi Csoport (MSAG) két missziójában is részt vett annak érdekében, hogy kidolgozzák a Malin található fegyver- és lőszerkészletek biztonságának javítását szolgáló intézkedéseket (a missziókra 2009. február 9. és 29., illetve 2009. június 20. és július 5. között került sor).

NÉMETORSZÁG

Németország különböző intézmények és szervezetek keretében és ezekkel együttműködve nyújt hozzájárulást a kézi- és könnyűfegyverekkel, valamint ezek lőszereivel kapcsolatos projektekhez és tevékenységekhez. E tevékenységek többségének időtartama meghaladja a naptári évet. 2009-ban az alábbiak voltak kiemelt kezdeményezések:

Afganisztán (2004–; teljes költségvetés: 3 000 000 EUR)

Németország 2004 óta a fegyver- és lőszerfeleslegek mentesítésének és megsemmisítésének társfinanszírozásával támogatta Afganisztánban a lefegyverzést, leszerelést és újrabeilleszkedést, valamint az illegális fegyveres csoportok feloszlatását célzó folyamatokat.

Angola (2003–2009; teljes költségvetés: 11 990 332 EUR)

Németország támogatja Angolában a korábbi harcosok és családjaik társadalmi és gazdasági visszailleszkedését. Németország az Instituto de Reintegração Sócio-Profissional para Ex-militares (IRSEM) nevű szervezeten keresztül hozzájárul a Világbank vezetésével folyó angolai leszerelési és újrabeilleszkedési programhoz (ARDP). A korábbi harcosok újrabeilleszkedését helyi szinten társadalmi-gazdasági fejlesztési projektekkel és a helyi kormányzati igazgatás megerősítésével támogatják.

Kambodzsa (2007–2009; teljes költségvetés: 1 615 000 EUR)

Németország az eddigiekhez hasonlóan támogatta a kambodzsai királyi kormányt a kézi- és könnyűfegyverek ellenőrzésének kérdéseivel kapcsolatos munkájában, a hangsúlyt a hagyományos lőszerek készletfeleslegeinek készletkezelésére és megsemmisítésére, valamint a rendőrségi fegyverek biztonságos tárolására helyezve.

Kongói Demokratikus Köztársaság (2005–2011; teljes költségvetés: 12 000 000 EUR)

Németország 3,5 millió EUR-val (technikai segítségnyújtás) támogatja a korábban harcoló csapatokhoz tartozó gyermekek és fiatalok társadalmi és gazdasági visszailleszkedését a Kongói Demokratikus Köztársaság Maniema tartományában, továbbá 8,5 millió EUR-nyi forrással támogat munkaigényes infrastruktúra-projekteket a korábbi harcosok újrabeilleszkedése érdekében (2008. októberig, pénzügyi támogatás).

Koszovó (2006–; 500 000 EUR)

Németország továbbra is támogatta a Saferworld tevékenységeit, amelyek célja, hogy a polgári személyek illegális SALW-birtoklásának csökkentése terén növelje a lakosság részvételét, és előmozdítsa a rugalmasabb biztonsági környezet kialakítását Koszovóban.

Nepál (2007–2010; teljes költségvetés: 5 000 000 EUR)

Németország 2007 óta a békefolyamat támogatására irányuló intézkedések támogatását célzó projektet hajt végre az ország déli részében. A projekt alapvető szolgáltatásokat, például vízellátást, közegészségügyi szolgáltatásokat és egészségügyi ellátást nyújt a fogva tartott maoista harcosok és a környező közösségek lakói számára.

Nepál (2007–2010; teljes költségvetés: 2 300 000 EUR)

Nepál középnyugati részén Németország a korábbi harcosok, a belső menekültek és a menekültek társadalmi-gazdasági rehabilitációját és újrabeilleszkedését segítő programot, valamint Rukum és Rolpa körzet befogadó közösségeit támogatja. A projekt elsődleges megközelítése, hogy alapvető társadalmi és gazdasági infrastruktúrát építsen ki, és a mezőgazdasági és nem mezőgazdasági ágazatban növelje a háztartások bevételeit. A program hozzájárul a 2006-os békemegállapodás végrehajtásához.

A Nagy-tavak tágabb térsége (2003–2009; teljes költségvetés: 12 900 000 EUR)

Németország 12,9 millió EUR összeggel járul hozzá a Nagy-tavak tágabb térségében több országot átfogó, a Világbank irányítása alatt álló leszerelési és újrabeilleszkedési program elkülönített alapjához. Németország forrásokat köt le a „Kézi- és könnyűfegyverek tiltott elterjedése elleni küzdelem” elnevezésű programra is, amelyet a nagy-tavaki régióval foglalkozó konferencia folyamatának (2004–2011) támogatása keretében valósítanak meg – 7,5 millió EUR.

A „béke és biztonság” ágazati program (2008–2014; teljes költségvetés: 5 000 000 EUR)

A német kormány 2001-ben „fejlesztési együttműködés és kézifegyver-ellenőrzés (DECOSAC)” elnevezésű ágazati projektet hozott létre. A projekt egyik célja kézifegyver-ellenőrzésre szolgáló eszközök kifejlesztése és tesztelése volt fejlesztési együttműködés keretében. 2008 júliusában a „fejlesztési együttműködés és kézifegyver-ellenőrzés” ágazati projektet összevonták a „válságmegelőzési” ágazati projekttel és a „biztonsági ágazati reformot” a „béke és biztonság” ágazati programmal (2008–2014; költségvetés 2008–2011-re: 5 000 000 EUR). A „béke és biztonság” program kézi- és könnyűfegyverekkel kapcsolatos kérdésekkel foglalkozik a fegyveres erőszak csökkentésének és megelőzésének keretében.

Szenegál (2004–2015; a második szakasz (2007–2010) költségvetése: 11 800 000 EUR)

Németország támogatja a Casamance régióban folyó békeépítési és társadalmi-gazdasági fejlesztési programot. A program a helyi békekezdeményezéseket és a visszatérők újrabeilleszkedését célzó intézkedéseket mozdítja elő. Emellett támogatást nyújt a társadalmi és gazdasági infrastruktúra helyreállításához, valamint a mezőgazdasági termeléshez és egyéb bevételforrásokhoz.

Németország továbbra is támogatta a tiltott SALW-kereskedelem – különösen a lőszer-kereskedelem – területén a kézifegyverek felmérése keretében végzett kutatási tevékenységeket.

MAGYARORSZÁG

Magyarország részt vesz az USA védelmi és fenyegetéscsökkentési ügynökségének (DTRA) a Nyugat-Balkánon folytatott, a készletcsökkentés regionális megközelítésével foglalkozó projektjében, amelynek célja, hogy a régió fegyver- és lőszer-megsemmisítési projektjeinek támogatása révén fenntartsa a stabilitást, és megelőzze a tiltott SALW-kereskedelmet.

ÍRORSZÁG

Írország 2009-ben 180 000 EUR összeget ajánlott fel az ENSZ kézifegyverekkel kapcsolatos koordinációs fellépés támogatására, amelynek célja, hogy a kézi- és könnyűfegyverekre vonatkozó nemzetközileg elfogadott szabványokat (ISACS) dolgozzon ki.

Írország emellett 46 100 EUR összegű finanszírozást biztosított a Genfi Fórum számára. E genfi székhelyű szervezet arra törekszik, hogy a leszereléssel és a fegyverzet-ellenőrzéssel kapcsolatos kérdések terén partnerségeket építsen ki a kormányok, a nemzetközi szervezetek és a nem kormányzati szervezetek között. A Genfi Fórum továbbra is dolgozik a kézi- és könnyűfegyverek elterjedése és az azokkal való visszaélés elleni küzdelmet célzó meglévő folyamatok támogatásán.

Írország úgy véli, hogy a civil társadalomnak a kézifegyverekkel kapcsolatos folyamatban való részvétele alapvető fontosságú, valamint hogy a nem kormányzati szervezetek szakértelme különösen felbecsülhetetlen értékű a kulcsfontosságú kérdések feltárása szempontjából. Ezért Írország 2009-ben 8 820 EUR összeg erejéig továbbra is támogatta a Kézifegyverek Elleni Nemzetközi Hálózat (IANSA) munkáját.

LETTORSZÁG

Lettország aktívan részt vesz a kézi- és könnyűfegyverek, valamint a hagyományos fegyverek kérdésével foglalkozó nemzetközi fórumok – különösen az ENSZ, az EBESZ és a NATO – munkájában. Lettország éves jelentést nyújt be a fent említett szervezeteknek a kézi- és könnyűfegyverek tiltott kereskedelme elleni küzdelem terén tett erőfeszítéseiről.

LITVÁNIA

Az afganisztáni Ghor tartományban végzett tartományi helyreállítási tevékenységek keretében a litván katonai állomány 2005 óta végzi a régi, feleslegben lévő és összegyűjtött kézi- és könnyűfegyverek, robbanóanyagok és lőszer megsemmisítését. A tartományi helyreállítási csapat segített továbbá a helyi hatóságoknak az illegális afganisztáni fegyveres csapatok feloszlatására irányuló programban, továbbá a fegyverek tárolásában, jelölésében és leltározásában. A csapat továbbá segítette a helyi hatóságokat a kézi- és könnyűfegyverek és a lőszerek begyűjtésében.

LUXEMBURG

— A kézifegyverek felhalmozása és terjesztése elleni küzdelem terén hozott intézkedések:

A luxemburgi hatóságok 2008 és 2010 között finanszírozzák az Európai Béke- és Biztonságkutató- és Információs Intézet (GRIP) „Az afrikai nem kormányzati szervezetek hálózatának megerősítése a konfliktusmegelőzés és a békeépítés terén” elnevezésű projektjét. A projekt célja többek között az, hogy létrehozza a béke kultúrája, a béketeremtés és a kézifegyverek felhalmozása elleni küzdelem területén aktív közép- és nyugat-afrikai nem kormányzati szervezetek hálózatát. A projekthez való hozzájárulás teljes összege 285 000 EUR.

HOLLANDIA

2009-ban Hollandia (többek között) hozzájárulást nyújtott a kézi- és könnyűfegyverekkel (SALW) és lőszerekkel kapcsolatban az alábbi intézmények, projektek és tevékenységek részére:

— Saferworld: kormányzatoknak nyújtott támogatás a jogszabályok és a szabályozások végrehajtása érdekében,

— ISS: 2002 óta a fegyverzetkezelési program támogatása, ideértve a jogszabályok és a szabályozások végrehajtása terén a kormányzatoknak és a regionális szervezeteknek nyújtott támogatást, valamint több, a SALW-hoz kapcsolódó kérdésekkel foglalkozó kutatás (a megsemmisítés módjai, illegális SALW-kereskedelem stb.) támogatását,

— HALO Trust: kézifegyverek, könnyűfegyverek és lőszerek begyűjtése és megsemmisítése Afganisztánban,

— a kézifegyverek felmérése (Small Arms Survey): a SALW globális problémájával kapcsolatos kutatások eredményeit tartalmazó évkönyv, alaptámogatás,

— támogatás a kézi- és könnyűfegyverekkel foglalkozó nemzeti kapcsolattartó pont számára a kézifegyverekre vonatkozó ugandai nemzeti cselekvési terv végrehajtásához,

— Mine Action Group (MAG): kézi- és könnyűfegyverek megsemmisítése a KDK-ban.

LENGYELORSZÁG

Lengyelország részt vesz a kettős felhasználású termékek kivitelét érintő hosszú távú uniós projektben, amelyet Grúzia export-ellenőrzési hatóságainak képviselői számára indítottak. A projekt célja a kettős felhasználású termékek és a fegyverek – többek között a SALW – kereskedelmében az exportellenőrzés területén meglévő nemzeti és a nemzetközi jogi keretrendszer ismertetése volt. A megbeszélések tárgyát képező főbb kérdések a következők: a grúz export-ellenőrzési rendszer gyakorlati működése, koherenciája és átláthatósága, és a fejlesztési lehetőségek. A projekt végrehajtása Ausztria, Németország, Szlovénia és Svédország együttműködésével zajlik.

PORTUGÁLIA

A békefenntartó és békekikényszerítő műveletekben részt vevő portugál fegyveres erők szükség esetén kézi- és könnyűfegyvereket foglaltak le és semmisítettek meg.

SPANYOLORSZÁG

Amerikai Államok Szervezete (OAS)

Spanyolország 2009-ben 320 000 EUR összegű önkéntes hozzájárulást nyújtott az OAS számára a jogalkotási segítségnyújtó projektek, valamint a parlamenti hálózatokat erősítő projektek támogatása céljából.

Parlamenti fórum a SALW-ról

Két spanyol képviselő vett részt rendszeresen a SALW-ról szóló parlamenti fórumon azóta, hogy az 2002 októberében kezdetét vette. Spanyolország az alábbi önkéntes támogatást nyújtotta a fórumnak: 2007-ben 30 000 EUR, 2008-ban 80 000 EUR, 2009-ben pedig 100 000 EUR.

Nyugat-afrikai Államok Gazdasági Közössége (ECOWAS)

Spanyolország egyetértési megállapodást írt alá a Nyugat-afrikai Államok Gazdasági Közössége (ECOWAS) ügyvezető titkárságával, és elkötelezte magát arra, hogy 500 000 EUR összegű hozzájárulást nyújt az ECOWAS tevékenységeihez és programjaihoz, amely egyfelől 200 000 EUR összegű általános támogatást, másfelől „A nyugat-afrikai kézifegyver-ellenőrzési program” részére nyújtott összesen 300 000 EUR összegű támogatást foglal magában.

SVÉDORSZÁG

Svédország – különösen a Külügyminisztérium, a Svéd Nemzetközi Fejlesztési Együttműködési Ügynökség (Sida), a Svéd Fegyveres Erők és a Folke Bernadotte Akadémia (FBA) segítségével – támogat olyan projekteket, amelyek célja a kézi- és könnyűfegyverek tiltott kereskedelme minden formájának megelőzése, leküzdése és felszámolása az ENSZ cselekvési programjában foglaltaknak megfelelően.

A Külügyminisztérium 2009-ben a következő projekteket és tevékenységeket támogatta:

— SIPRI (az alaptámogatás mellett): az Afrikába irányuló fegyvertranszferekkel, valamint a fegyverkereskedelmi szerződés gyakorlati kihívásaival és lehetőségeivel foglalkozó projekt(ek): 2,13 millió svéd korona (SEK),

— a kézifegyverek felmérése, Genf: 1 millió SEK,

— az UNODA-nak a fegyverkezés átláthatóságát előmozdító regionális szakmai találkozói: a hagyományos fegyverek transzferjeiről és a katonai kiadásokról szóló jelentéstétel: 600 000 SEK,

— a hagyományos fegyverek ENSZ által fenntartott nyilvántartási rendszerének felülvizsgálata: 900 000 SEK.

A Sida 2009-ben a következő projekteket és szervezeteket támogatta:

— Arias Alapítvány: 11 millió SEK (2009–2011),

— UN-LiREC: 12 millió SEK (2008–2012),

— a kézi- és könnyűfegyverekkel foglalkozó parlamenti fórum: 4,6 millió SEK (2008–2010),

— az UNICEF SALW-programja: 15,5 millió SEK (2006–2009),

— Saferworld: 12,6 millió SEK (2006–2009),

— leszerelési és újrabeilleszkedési programok az UNDP és az UNICEF keretében Szudánban: 60 millió SEK (2009–2010), illetve az UNICEF keretében Kolumbiában: 5 millió SEK (2009),

— a leszerelés és az újrabeilleszkedés ellenőrzése és figyelemmel kísérése az OAS/MAPP keretében Kolumbiában: 6,5 millió SEK (2009);

— a gyermekek leszerelése és újrabeilleszkedése Ugandában a WB keretében: 6 millió SEK (2008–2010).

A Svéd Fegyveres Erők 2009-ben a következő projekteket és tevékenységeket támogatták:

— részvétel egy háromoldalú (Svédország, Ukrajna, Lettország) lőszer-megsemmisítési projektben Ukrajnában,

— 2008 során pénzügyi támogatás az UNDP kézifegyver-ellenőrzési és -csökkentési projektjének (UNDP SACHIB) Bosznia-Hercegovinában. A támogatás kiutalására 2008 és 2009 folyamán került sor,

— a svéd Nemzeti Védelmi Főiskola (SNDC) foglalkozik egy DDR-szakértőkből álló nemzetközi hálózat fenntartásával és bővítésével. A program képzést, hálózatépítést és nemzetközi tevékenységeket foglal magában,

— az SNDC tagja és jelenleg társelnöke az Integrált DDR Képzési Csoportnak (IDDRTG),

— a DDR-képzések tervezésére és lebonyolítására a Folke Bernadotte Akadémiával együttműködésben kerül sor.

Az FBA emellett a következő projekteket és tevékenységeket támogatta 2009-ben:

— 2008 óta az Integrált DDR Képzési Csoport (IDDRTG) tagja (korábban a Nemzeti Védelmi Főiskola képviselte Svédországot),

— a lefegyverzés, leszerelés és újrabeilleszkedés integrált szabványainak (IDDRS) támogatása,

— a svédországi Sandőben és Barcelonában rendezett két DDR-képzés lebonyolítása,

— az FBA több DDR-eseményen is részt vett Svédországban és azon kívül.

EGYESÜLT KIRÁLYSÁG

Az Egyesült Királyság finanszírozás útján segítséget nyújtott egy (2009 áprilisában kezdődő) kétéves projekt elindításához, amelynek célja, hogy párbeszédet kezdjen a kínai kormányhivatalokkal és a civil társadalom szereplőivel a hagyományos fegyverek transzfejeivel kapcsolatos felelősségteljes megközelítések – többek között egy nemzetközi fegyverkereskedelmi szerződés (ATT) – fontosságának jobb megértése érdekében.

A projekt három fő területe a politikai párbeszéd, a tájékoztatás és a kutatás.

Az Egyesült Királyság emellett alaptámogatást nyújtott a Kézifegyverek Regionális Központja (RECSA) számára, hogy a Nagy-tavak térségében, Afrika szarván és a környező országokban – a Nairobi nyilatkozatban, a Nairobi jegyzőkönyvben és a RECSA létrehozásáról szóló megállapodásban szereplő elvek, célok és célkitűzések alapján – javítsa a tiltott kézi- és könnyűfegyverek terjesztése elleni fellépés koordinációját.

Az Egyesült Királyság finanszírozást nyújtott továbbá az UNODA hagyományos fegyverek átláthatóságáról tartott 2009-es regionális szakmai találkozója számára, amelyet Dakarban rendeztek a nyugat-afrikai államok részére. A szakmai találkozó a hagyományos fegyverek transzferjeinek átláthatóságára és a bizalomépítési intézkedésekre összpontosított, valamint gyakorlatokat is magában foglalt.

Az Egyesült Királyság fegyverexport-ellenőrzéssel foglalkozó parlamenti bizottsága – az ukrán parlamenti lépviselők 2007-es londoni látogatását viszonozva – 2009 májusában Kijevbe látogatott. A látogatás célja az volt, hogy előmozdítsák az ukrajnai fegyverexport-folyamatok átláthatóságát és a parlamenti ellenőrzés hatékonyságát.

Az EBESZ, az Egyesült Királyság és az Egyesült Államok szakértői 2009-ben hozzájárultak 324 feleslegben lévő hordozható légvédelmi rendszer biztonságos megsemmisítéséhez és hatástalanításához Cipruson.

II.A.3. Nemzetközi szemináriumok és konferenciák szervezése és az azokon való részvétel

ROMÁNIA

2009 márciusában a Saferworld nevű brit nem kormányzati szervezet az Országos Export-ellenőrzési Hivatallal (ANCEX) közösen és az EURISC Alapítvánnyal (román nem kormányzati szervezet) együttműködve regionális szemináriumot rendezett Bukarestben arról, hogyan enyhíthetők a kézi- és könnyűfegyverek nemzetközi transzferjeinek eltérítéséből adódó kockázatok.

A szeminárium célja volt megkeresni a helyes gyakorlatokat és fokozni a nemzetközi párbeszédet az államok által követett azon nagyon eltérő megközelítéseket illetően, amelyekkel a SALW illetéktelen végfelhasználókhoz illetéktelen használat céljából történő eltérítéseiből adódó különleges kockázatok meghatározását és minimálisra csökkentését kezelik, beleértve az ilyen kockázatok enyhítését célzó stratégiákat is.

II.A.4. Egyéb kezdeményezések

A fegyverkivitelre vonatkozó közös álláspont

Az Unió továbbra is határozottan ösztönözte az előrelépéseket a hagyományos fegyverek – a kézi- és könnyűfegyvereket, valamint az azokhoz szükséges lőszereket is ideértve – törvényes transzferjei ellenőrzésének megerősítése terén. A hagyományos fegyverek kivitelével foglalkozó munkacsoport keretében a tagállamok jelentést tesznek arról, hogy nemzeti jogalkotási keretükben hogyan hajtották végre a 2008/944/KKBP közös álláspontot; Bosznia-Hercegovina, Horvátország, Izland, Kanada, Montenegró és Norvégia hivatalosan csatlakoztak a közös állásponthoz.

A fegyverkivitel átláthatóságához kapcsolódó uniós politikával összhangban és a 2008/944/KKBP közös álláspont 8. cikkének végrehajtása keretében a Tanács október 8-án tudomásul vette az EU tizenegyedik éves fegyverkiviteli jelentését (HL C 265., 2009.11.6.).

A kézi- és könnyűfegyverek légi úton történő tiltott kereskedelmének megakadályozását célzó uniós kezdeményezés

Az EU 2009 első félévében folytatta a kézi- és könnyűfegyverek légi úton történő tiltott kereskedelmének megakadályozására irányuló, 2007-ben elindított uniós kezdeményezés végrehajtását. A CODUN és a SitCen küldöttei több ülésen megvitatták, hogyan lehetne fokozni a kezdeményezés hatását és megerősíteni a tagállami kapcsolattartó pontok hálózatát. A Stockholmi Nemzetközi Békekutató Intézet (SIPRI), a cseh elnökség és Svédország által közösen szervezett 2009. május 13-i szakértői találkozón alaposan elemezték többek között a kezdeményezés végrehajtásának jelenlegi állását is. A SitCen a tagállamoktól érkezett hozzájárulások alapján 2009-ben új tanulmányt készített a SALW légi úton történő terjedéséről a szubszaharai Afrikában. A tanulmány bizalmas dokumentum, amelyet – a kézi- és könnyűfegyverek légi úton történő illegális kereskedelme megakadályozásának egyik eszközeként – a tagállamok illetékes hatóságai általi használatra szánnak.

Az Európai Unió tagállamai nemzeti szinten ezenkívül a következő tevékenységeket folytatták:

SPANYOLORSZÁG

A Spanyolország Nemzetközi Fejlesztési Együttműködési Hivatala (AECID) által vezetett, latin-amerikai országokra irányuló képzési és támogatási projektek keretében Spanyolország 2009. február 16. és 20. között megrendezte a kézi- és könnyűfegyverekkel foglalkozó 6. regionális szemináriumot, amelynek középpontjában az ENSZ cselekvési programjának jövője és a fegyverkereskedelmi szerződés tervezete állt, továbbá 2009. április 20. és 23. között a fegyveres erőszakról és a fejlesztésről szóló Genfi Nyilatkozattal foglalkozó második szemináriumot (mindkettőt a Cartagena de Indiasban (Kolumbia) lévő képzési központban).

A Peru által február 24–25-én Limában rendezett munkaértekezletet, amelynek témája a SALW jelölését és nyomon követését célzó nemzetközi eszköz alkalmazása volt, Spanyolország finanszírozta, és azon részt is vett.

SZLOVÉNIA

Szlovénia adatokat cserélt az Európai Unió tagállamaival olyan természetes és jogi személyekről, akik engedéllyel rendelkeznek fegyvereket is érintő brókertevékenységekre.

Szlovénia és a Nyugat-Balkán országai között több kétoldalú megállapodás van érvényben, és több közös tevékenységet folytattak. A szlovén rendőrségnek összekötő tisztviselői vannak Zágrábban, Belgrádban és Podgoricában.

Szlovénia tagja a Délkelet-európai Együttműködési Kezdeményezés Országhatárokon Átlépő Bűnözés Leküzdésére Létrehozott Regionális Központjának (SECI-Központ). Vámhatósága és rendőrsége révén Szlovénia tevékenyen részt vesz ennek projektjeiben.

A rendőrség bűnügyi vizsgálati részlege 2008-ban és 2009-ben jelentést készített a fegyverek tiltott kereskedelmének helyzetéről a Szlovén Köztársaságban. Ez a rendszerező jelentés tartalmaz minden adatot az olyan, a vizsgált időszakban Szlovéniában elköve